
PRIJEDLOG ZAKONA O DJELATNOSTIMA U ZDRAVSTVU

I. USTAVNA OSNOVA ZA DONOŠENJE ZAKONA

Ustavna osnova za donošenje ovoga zakona sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske).

II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Važeći Zakon o djelatnostima u zdravstvu („Narodne novine“, broj 87/09.) uređuje  sadržaj i način djelovanja, standard obrazovanja, uvjete za obavljanje djelatnosti, dužnosti, kontrolu kvalitete i stručni nadzor nad radom sanitarnih inženjera, stručnih prvostupnika radiološke tehnologije, stručnih prvostupnika radne terapije i stručnih prvostupnika medicinsko-laboratorijske dijagnostike.
Djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije su zdravstvene djelatnosti od interesa za Republiku Hrvatsku, a obavljaju se pod uvjetima i na način propisan važećim Zakonom o djelatnostima u zdravstvu i Zakonom o zdravstvenoj zaštiti („Narodne novine“, br. 100/18., 125/19., 147/20., 119/22., 156/22., 33/23., 36/24. i 102/25.).
Odredbe navedenoga Zakona koje se odnose na:
- sanitarne inženjere na odgovarajući način se primjenjuju i na sanitarne tehničare, stručne prvostupnike sanitarnog inženjerstva, sveučilišne prvostupnike sanitarnog inženjerstva, diplomirane sanitarne inženjere i magistre sanitarnog inženjerstva
- stručne prvostupnike radiološke tehnologije na odgovarajući način se primjenjuju i na inženjere medicinske radiologije
- stručne prvostupnike radne terapije na odgovarajući način se primjenjuju i na više radne terapeute te više fizikalne terapeute – smjer radne terapije
- stručne prvostupnike medicinsko-laboratorijske dijagnostike na odgovarajući način se primjenjuju i na inženjere medicinsko-laboratorijske dijagnostike, zdravstveno-laboratorijske tehničare, zdravstveno-laboratorijske tehničare sa završenim tečajem iz citodijagnostike-citoskrinere, zdravstveno-laboratorijske tehničare sa završenim tečajem iz transfuzijske medicine, stručne prvostupnike medicinsko-laboratorijske dijagnostike sa završenim tečajem citodijagnostike-citotehnologe ili sa završenim tečajem iz transfuzijske medicine.
Na temelju važećeg Zakona osnovana je Hrvatska komora zdravstvenih radnika kao samostalna i neovisna strukovna organizacija sa svojstvom pravne osobe i javnim ovlastima. Osnivači navedene Komore su bili tadašnje Ministarstvo zdravstva i socijalne skrbi, Hrvatska sanitarna udruga, Hrvatsko društvo inženjera medicinske radiologije, Hrvatska udruga radnih terapeuta i Hrvatska udruga laboratorijske medicine.
Navedena Komora predstavlja i zastupa interese zdravstvenih radnika koji obavljaju djelatnost sanitarnog inženjerstva, zdravstvenu radiološko-tehnološku djelatnost, djelatnost radne terapije te medicinsko-laboratorijsku djelatnost te kao javnu ovlast vodi registar svojih članova, izdaje, obnavlja i oduzima odobrenje za samostalan rad i obavlja stručni nadzor. Zdravstveni radnici koji obavljaju navedene djelatnosti na području Republike Hrvatske, obvezno se učlanjuju u navedenu Komoru. 
Uvažavajući posebnost sve četiri struke čija je djelatnost uređena važećim Zakonom, u navedenoj Komori su osnovana četiri razreda: strukovni razred za djelatnost sanitarnog inženjerstva, strukovni razred za zdravstvenu radiološko-tehnološku djelatnost, strukovni razred za djelatnost radne terapije i strukovni razred za medicinsko-laboratorijsku djelatnost. Svaki od navedenih razreda usmjeren je pojedinačno i kao cjelina u sklopu navedene Komore  na unaprjeđenje obavljanja gore navedenih djelatnosti u zdravstvu.
Zakonskim prijedlogom uređuju se sljedeća pitanja:
· proširenje područja primjene važećeg Zakona na novu razinu obrazovanja zdravstvenih radnika uzimajući u obzir razvoj kompetencija i standarde obrazovanja
· standard obrazovanja, sadržaj i uvjeti za obavljanje djelatnosti, dužnosti i odgovornosti, kao i stručni nadzor u djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije
· pobliže se uređuje obavljanje djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije
· standard obrazovanja za obavljanje navedenih djelatnosti sukladno odredbama Zakona o Hrvatskom kvalifikacijskom okviru („Narodne novine“, br. 22/13., 41/16. − Odluka Ustavnog suda Republike Hrvatske, 64/18., 47/20. − Odluka Ustavnog suda Republike Hrvatske i 20/21.)
· propisuju se odredbe o trajnom stručnom usavršavanju i razvoju kao i obveza dodatnog usavršavanja navedenih zdravstvenih radnika u cilju unaprijeđena obavljanja navedenih djelatnosti, obnavljanja stečenih i usvajanja novih znanja i kompetencija 
· specijalističko usavršavanje navedenih zdravstvenih radnika kao i sadržaj, trajanje i program specijalističkog usavršavanja 
· uvjeti za obavljanje navedenih djelatnosti (završeno odgovarajuće obrazovanje ili priznata inozemna stručna kvalifikacija, poznavanje hrvatskoga jezika najmanje na razini koja je potrebna za nesmetanu i nužnu komunikaciju i posjedovanje odobrenja za samostalan rad)
· propisuju se zajedničke odredbe o dužnostima i odgovornostima, iznimke od odgovornosti navedenih zdravstvenih radnika, stegovnoj odgovornosti, prestanku prava za obavljanje navedenih djelatnosti 
· osnivanje Hrvatske komore sanitarnih inženjera, Hrvatske komore radioloških tehnologa, Hrvatske komore zdravstvenih radnika medicinsko-laboratorijske djelatnosti i Hrvatske komore radnih terapeuta te javne ovlasti koje će te komore obavljati
· obavljanje stručnog nadzora nad radom navedenih zdravstvenih radnika
· obavljanje upravnog i zdravstveno-inspekcijskog nadzora nad provedbom ovoga Zakona
· prekršajne odredbe.

U odnosu na važeći Zakon, područje primjene predloženog zakona proširuje se i obuhvaća nove kategorije zdravstvenih radnika uzimajući u obzir razvoj kompetencija i standarde obrazovanja na način da se isti sada odnosi i na sveučilišne prvostupnike radiološke tehnologije te magistre i sveučilišne magistre radiološke tehnologije, sveučilišne prvostupnike radne terapije te magistre i sveučilišne magistre radne terapije kao i sveučilišne prvostupnike medicinsko-laboratorijske dijagnostike i sveučilišne magistre medicinsko-laboratorijske dijagnostike.
 Zakonskim prijedlogom propisuje se da zdravstveni radnici koji obavljaju djelatnost sanitarnog inženjerstva, zdravstvenu radiološko-tehnološku djelatnost, djelatnost radne terapije te medicinsko-laboratorijsku djelatnost obavljaju tu djelatnost sukladno kompetencijama stečenim obrazovanjem pri čemu su obvezni primjenjivati svoje najbolje znanje i vještine, poštujući etička i stručna načela koja su u funkciji zaštite zdravlja stanovništva.
Zakonskim prijedlogom pobliže se uređuje obavljanje djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije.
Djelatnost sanitarnog inženjerstva obuhvaća rad i sudjelovanje u aktivnostima na promicanju zdravlja i općeg blagostanja, prevenciju, sprječavanje bolesti i ozljeda kroz prepoznavanje i vrednovanje izvora opasnosti za ljudsko zdravlje i okoliš, kao i sustavan rad na ograničavanju izloženosti fizikalnim, kemijskim i biološkim agensima u zraku, vodi, tlu, hrani i drugim medijima okoliša ili nepovoljnim uvjetima koji mogu negativno utjecati na ljudsko zdravlje ili okoliš.
Djelatnost zdravstveno radiološke tehnologije obuhvaća samostalno provođenje konvencionalnih i digitalnih radioloških postupaka primjenom odgovarajuće medicinsko- tehničke opreme, samostalno provođenje dijagnostičko-terapijskih postupaka, poznavanje metoda nuklearne medicine, odgovarajuće primjene medicinsko-tehničke opreme uređaja i instrumenata u nuklearnoj medicini te rad s radioaktivnim izotopima i provođenje mjera prevencije i zaštite od ionizirajućeg zračenja. 
Medicinsko-laboratorijska djelatnost obuhvaća sve postupke, znanja i vještine medicinsko-laboratorijske dijagnostike, medicinske biokemije, hematologije i koagulacije, citologije, transfuziologije, patologije, mikrobiologije, imunologije, serologije, molekularne dijagnostike i medicinske genetike. 
Djelatnost radne terapije obuhvaća radno-terapijsku procjenu, analizu izvođenja i sudjelovanja u aktivnostima dnevnog života kao i radno-terapijsku dijagnostiku koje obuhvaćaju područje samozbrinjavanja, produktivnosti i aktivnosti slobodnog vremena, radno-terapijsku procjenu i radno-terapijsku dijagnostiku, analizu senzomotoričkih, kognitivnih i psihosocijalnih sposobnosti i vještina te njihov utjecaj na izvođenje i sudjelovanje u aktivnostima dnevnog života i radno-terapijsku procjenu i radno-terapijsku dijagnostiku, analizu stambenog, radnog i društveno-kulturološkog okruženja u kojem se odvijaju svakodnevne aktivnosti. 
Zakonskim prijedlogom utvrđuje se standard obrazovanja za obavljanje navedenih djelatnosti sukladno odredbama Zakona o Hrvatskom kvalifikacijskom okviru („Narodne novine“, br. 22/13., 41/16. − Odluka Ustavnog suda Republike Hrvatske, 64/18., 47/20. − Odluka Ustavnog suda Republike Hrvatske i 20/21.) uzimajući u obzir razine kvalifikacija za temeljno obrazovanje i visoku razinu obrazovanja. 
Zakonski prijedlog utvrđuje obvezu trajnog stručnog usavršavanja i razvoja čiji sadržaj, trajanje i program utvrđuje općim aktom komora kao i dodatno usavršavanje navedenih zdravstvenih radnika koje se provodi u slučaju kada složenost poslova i očekivanih rezultata zahtijevaju dodatnu edukaciju iz određenog područja zdravstvene zaštite, u cilju unaprijeđena obavljanja navedenih djelatnosti.
Također, zakonskim prijedlogom uređuju se uvjeti za obavljanje navedenih djelatnosti, tj. završeno odgovarajuće obrazovanje ili priznata inozemna stručna kvalifikacija, poznavanje hrvatskoga jezika najmanje na razini koja je potrebna za nesmetanu i nužnu komunikaciju i posjedovanje odobrenja za samostalan rad.
Kao bitan uvjet za obavljanje djelatnosti zakonskim prijedlogom se za sve zdravstvene radnike propisuje obveza posjedovanja odobrenje za samostalan rad. O zahtjevu za izdavanje odobrenja za samostalan rad, rješenjem odlučuje nadležna komora. Kao bitna novina uvodi se mogućnost izjavljivanja žalbe Ministarstvu zdravstva, umjesto dosadašnjeg normativnog rješenja iz važećeg Zakona prema kojem se protiv rješenja nadležne komore može pokrenuti samo upravni spor. Ovom novinom uvodi se nadzor nad zakonitošću pojedinačnih akata komore kroz drugostupanjski postupak u Ministarstvu zdravstva. Pored mehanizma upravnog nadzora nad zakonitošću rada nadležnih komora, uvođenje drugostupanjskog rješavanja dodatno će ojačati pravnu sigurnost u odnosu na prvostupanjske postupke koje će nadležne komore provoditi u odnosu na zahtjeve za izdavanje odobrenja za samostalni rad. Odobrenjem za samostalni rad dokazuje se stručna osposobljenost zdravstvenog radnika za samostalno obavljanje poslova te se ono obnavlja svakih šest godina. 
U odnosu na odredbe važećeg Zakona, zakonski prijedlog sadrži zajedničke odredbe o dužnostima i odgovornostima, iznimke od odgovornosti navedenih zdravstvenog radnika, stegovnoj odgovornosti i prestanku prava na obavljanje navedenih djelatnosti, koje su u važećem Zakonu zasebno propisivane za svaku od djelatnosti, tj. za svakog od zdravstvenih radnika. 
Uvažavajući činjenicu da zdravstveni radnici uređeni ovim zakonskim prijedlogom obavljaju različite djelatnosti, a samim time i specifičnosti strukovnih razreda koji su osnovani u okviru Hrvatske komore zdravstvenih radnika, zakonskim se prijedlogom kao bitna novina uvodi osnivanje četiri nove komore čime će se ojačati njihova strukovna samostalnost. Zakonskim prijedlogom osnivaju se Hrvatska komora sanitarnih inženjera, Hrvatska komora radioloških tehnologa, Hrvatska komora zdravstvenih radnika medicinsko-laboratorijske djelatnosti i Hrvatska komora radnih terapeuta koje će osnovati Ministarstvo zdravstva te se propisuju zajedničke odredbe o javnim ovlastima te drugim poslovima koje će te komore obavljati kao i detaljne odredbe kojima se razrađuju svi elementi bitni za prestanak rada Hrvatske komore zdravstvenih radnika te osnivanje i početak rada novih komora za svaku od djelatnosti.
Zakonski prijedlog također sadrži i odredbe o stručnom, upravnom i zdravstveno-inspekcijskom nadzoru.
Tako se stručni nadzor obavlja nad radom zdravstvenih radnika, nad radom zdravstvenih ustanova, trgovačkih društava koja obavljaju zdravstvenu djelatnost i privatnih zdravstvenih radnika u pružanju neposredne zdravstvene zaštite građanima s obzirom na kvalitetu i vrstu zdravstvenih usluga, a sam način provođenja stručnog nadzora uređuje se općim aktom Komore uz prethodnu suglasnost ministra nadležnog za zdravstvo. Nadalje propisuje se da upravni nadzor nad radom nadležnih komora provodi ministarstvo nadležno za zdravstvo sukladno zakonu kojim se uređuje zdravstvena zaštita, dok zdravstveno-inspekcijski nadzor nad provođenjem zdravstvene djelatnosti obavlja zdravstvena inspekcija, također prema odredbama zakona kojim se uređuje zdravstvena zaštita.

U odnosu na odredbe važećeg Zakona, zakonskim prijedlogom izvršeno je usklađivanje prekršajnih kazni s odredbama važećeg prekršajnog zakonodavstva kao i s činjenicom uvođenja eura uzimajući u obzir Zakon o uvođenju eura kao službene valute u Republici Hrvatskoj („Narodne novine“, br. 57/22. i 88/22.). Predložene prekršajne odredbe obuhvaćaju sankcioniranje zdravstvenog radnika ako obavlja djelatnost, a nema odobrenje za samostalan rad nadležne komore i ako onemogućava ili ometa provođenje stručnog nadzora. Nadalje, područje primjene važećih prekršajnih odredbi proširuje se i na prekršaje koje počini zdravstvena ustanova ili trgovačko društvo koje obavlja zdravstvenu djelatnost, odgovorna osoba u zdravstvenoj ustanovi ili trgovačkom društvu koje obavlja zdravstvenu djelatnost, kao i na one koje počine fizičke osobe koje obavljaju privatnu praksu sukladno odredbama zakona kojim se uređuje zdravstvena zaštita.

Ovim zakonskim prijedlogom u odnosu na važeći Zakon više se ne uređuju sljedeća pitanja:
· kontrola kvalitete za sve četiri djelatnosti jer Zakon o kvaliteti zdravstvene zaštite („Narodne novine“, br. 118/18. i 40/25.) uređuje načela i sustav mjera za ostvarivanje i unaprjeđenje sveobuhvatne kvalitete zdravstvene zaštite
· privatna praksa jer je mogućnost obavljanja privatne prakse uređena Zakonom o zdravstvenoj zaštiti („Narodne novine“, br. 100/18., 125/19., 147/20., 119/22., 156/22., 33/23., 36/24. i 102/25.)
· obveza obavljanja pripravničkog staža i polaganja stručnog ispita za zdravstvene radnike, s obzirom da su navedene obveze ukinute Zakonom o izmjenama i dopunama Zakona o zdravstvenoj zaštiti („Narodne novine“, broj 102/25.).  

III. OCJENA I IZVORI SREDSTAVA POTREBNIH ZA PROVOĐENJE ZAKONA

	Za provođenje ovoga zakona u dijelu provedbe stručnog nadzora nad obavljanjem  djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije u Republici Hrvatskoj koji će obavljati buduća Hrvatska komora sanitarnih inženjera, Hrvatska komora radioloških tehnologa, Hrvatska komora zdravstvenih radnika medicinsko-laboratorijske djelatnosti i Hrvatska komora radnih terapeuta, na temelju javnih ovlasti utvrđenih predloženim zakonom, financijska sredstva planirana su u Državnom proračunu Republike Hrvatske za 2026. godinu i projekcijama za 2027. i 2028. godinu, na Razdjelu 096 Ministarstvo zdravstva, aktivnost A791006, Provedba inspekcijskog nadzora u cilju službene kontrole i stručni nadzor strukovnih komora, skupina rashoda 32 Materijalni rashodi, u okviru limita ukupnih rashoda za trogodišnje razdoblje. Isto tako, financijska sredstva za potrebe osnivanja i rada Hrvatske komore sanitarnih inženjera, Hrvatske komore radioloških tehnologa, Hrvatske komore zdravstvenih radnika medicinsko-laboratorijske djelatnosti i Hrvatske komore radnih terapeuta osigurana su u financijskom planu Hrvatske komore zdravstvenih radnika koja je pravni prednik navedenih komora.


PRIJEDLOG ZAKONA O DJELATNOSTIMA U ZDRAVSTVU

I. OPĆE ODREDBE
Članak 1.
(1) Ovim se Zakonom uređuje sadržaj djelatnosti, standard obrazovanja, uvjeti za obavljanje djelatnosti, dužnosti i odgovornosti, kao i stručni nadzor u djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije.
(2) Odredbe ovoga Zakona koje se odnose na sanitarne inženjere na odgovarajući način se primjenjuju na sanitarne tehničare, prvostupnike i sveučilišne prvostupnike sanitarnog inženjerstva, diplomirane sanitarne inženjere, magistre i sveučilišne magistre sanitarnog inženjerstva (u daljnjem tekstu: sanitarni inženjer).
(3) Odredbe ovoga Zakona koje se odnose na radiološke tehnologe na odgovarajući način  primjenjuju se na prvostupnike i sveučilišne prvostupnike radiološke tehnologije, magistre i sveučilišne magistre radiološke tehnologije i na inženjere medicinske radiologije (u daljnjem tekstu: radiološki tehnolog).
(4) Odredbe ovoga Zakona koje se odnose na radne terapeute na odgovarajući način primjenjuju se na prvostupnike i sveučilišne prvostupnike radne terapije, magistre i sveučilišne magistre radne terapije, više radne terapeute i više fizikalne terapeute – smjer radne terapije (u daljnjem tekstu: radni terapeut).
(5) Odredbe ovoga Zakona koje se odnose na zdravstvene radnike medicinsko-laboratorijske djelatnosti na odgovarajući način primjenjuju se na sveučilišne magistre medicinsko-laboratorijske dijagnostike, prvostupnike i sveučilišne prvostupnike medicinsko-laboratorijske dijagnostike, inženjere medicinsko-laboratorijske dijagnostike, zdravstveno-laboratorijske tehničare, zdravstveno-laboratorijske tehničare sa završenim tečajem iz citodijagnostike-citoskrinere, zdravstveno-laboratorijske tehničare sa završenim tečajem iz transfuzijske medicine, sveučilišne prvostupnike medicinsko-laboratorijske dijagnostike sa završenim tečajem citodijagnostike-citotehnologe ili sa završenim tečajem iz transfuzijske medicine (u daljnjem tekstu: zdravstveni radnik medicinsko-laboratorijske djelatnosti). 
(6) Izrazi koji se koriste u ovome Zakonu i propisima koji se donose na temelju njega, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.
Djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije su zdravstvene djelatnosti od interesa za Republiku Hrvatsku, a obavljaju se pod uvjetima i na način propisan ovim Zakonom i zakonom kojim se uređuje zdravstvena zaštita.

Članak 3.
(1) Zdravstveni radnici iz članka 1. stavaka 2. do 5. ovoga Zakona obavljaju svoju djelatnosti sukladno kompetencijama stečenim obrazovanjem pri čemu su obvezni primjenjivati svoje najbolje znanje i vještine, poštujući etička i stručna načela koja su u funkciji zaštite zdravlja stanovništva.
(2) Zdravstveni radnici iz članka 1. stavaka 2. do 5. ovoga Zakona obvezni su kao profesionalnu tajnu čuvati sve podatke koje saznaju u obavljanju svoje djelatnosti.

II. DJELATNOST SANITARNOG INŽENJERSTVA
Članak 4.
Djelatnost sanitarnog inženjerstva obavlja se u sanitarnoj zaštiti, zdravstvenoj ekologiji, zaštiti zdravlja radnika od štetnih čimbenika okoliša na radnom mjestu i zaštiti okoliša u smislu zaštite i očuvanja zdravlja i prevencije bolesti ljudi u njihovom životnom i radnom okruženju.

Članak 5.
(1) Djelatnost sanitarnog inženjerstva obuhvaća rad i sudjelovanje u aktivnostima na promicanju zdravlja i općeg blagostanja, prevenciju, sprječavanje bolesti i ozljeda kroz prepoznavanje i vrednovanje izvora opasnosti za ljudsko zdravlje i okoliš, kao i sustavan rad na ograničavanju izloženosti fizikalnim, kemijskim i biološkim agensima u zraku, vodi, tlu, hrani i drugim medijima okoliša ili nepovoljnim uvjetima koji mogu negativno utjecati na ljudsko zdravlje ili okoliš.

(2) Djelatnost iz stavka 1. ovog članka odnosi se na poslove, znanja i vještine:
1. Sanitarnog nadzora
a) provođenje sanitarnog i zdravstvenog nadzora nad objektima, osobljem, proizvodnim procesima i okolišem
b) nadzor nad sigurnošću hrane i predmeta opće uporabe te vode za ljudsku potrošnju i rekreaciju
c) provedba preventivnog sanitarnog nadzora nad izgradnjom objekata i sustava za opskrbu vodom, kao i nadzora u radnim i životnim prostorima
2. Zdravstvene ekologije 
a) ispitivanje, ocjenjivanje i praćenje utjecaja okolišnih čimbenika na zdravlje
b) mikrobiološka i kemijska ispitivanja zraka, vode, tla, otpada, predmeta opće upotrebe i drugih čimbenika okoliša
c) procjena toksikoloških i ekotoksikoloških rizika okolišnih čimbenika na zdravlje ljudi i sudjelovanje u provedbi biološkog monitoringa 
d) sudjelovanje u procjeni utjecaja na okoliš i zdravlje
e) procjenjivanje i sudjelovanje u upravljanju rizicima u izvanrednim situacijama i krizama okolišnog zdravlja
3. Sigurnosti hrane i prehrane
a) mikrobiološka i kemijska ispitivanja hrane i predmeta u dodiru s hranom
b) ispitivanje i praćenje nutritivne vrijednosti obroka i sudjelovanje u izradi izbalansiranih jelovnika
c) nadzor i edukacija osoba koje rade s hranom u objektima javne prehrane uključujući i implementaciju sustava kontrole koji omogućava identifikaciju, procjenu i uspostavu kontrole nad kemijskim, fizičkim i biološkim opasnostima koje su važne za sigurnost hrane
d) sudjelovanje i vođenje kontrolnih tijela za ekološke proizvode
4. Higijensko-epidemioloških poslova i zaštite zdravlja
a) sudjelovanje u prevenciji zaraznih i nezaraznih bolesti
b) sudjelovanje u nadzoru nad bolničkim infekcijama i njihovom suzbijanje i rad na sterilizaciji
c) provođenje mjera kontrole štetnika, dezinfekcije, dezinsekcije i deratizacije, rad s kemikalijama
d) edukacija i zdravstveno prosvjećivanje stanovništva
5. Stručnog, analitičkog i istraživačkog rada
a) sudjelovanje u izradi procjena rizika i stručnih mišljenja o zdravstvenoj ispravnosti i sukladnosti vode za ljudsku potrošnju, hrane, predmeta opće upotrebe, otpada, tla, zraka i drugih čimbenika okoliša
b) sudjelovanje u proučavanju negativnih utjecaja okolišnih čimbenika na fizičko i mentalno zdravlje ljudi 
c) sudjelovanje u razvoju i implementaciji sustava kvalitete
d) sudjelovanje u izradi i provedbi programa zaštite zdravlja i okoliša.

Članak 6.
Djelatnost sanitarnog inženjerstva obavljaju sanitarni tehničari, prvostupnici i sveučilišni prvostupnici sanitarnog inženjerstva, diplomirani sanitarni inženjeri te magistri i sveučilišni magistri sanitarnog inženjerstva (u daljnjem tekstu: sanitarni inženjer) u okviru dobivenog odobrenja za samostalan rad koje je izdala Hrvatska komora sanitarnih inženjera.

Članak 7.
(1) Sanitarni inženjeri su zdravstveni radnici odgovarajućeg obrazovanja koji posjeduju teorijska, praktična znanja i vještine, s odobrenjem za samostalan rad, na temelju čega su ovlašteni obavljati poslove iz članka 5. ovoga Zakona. 

(2) U svom radu, sanitarni inženjeri, obvezni su postupati u skladu s načelima javnog interesa i zaštite zdravlja stanovništva.

Članak 8.
(1) Sanitarni inženjer obavlja djelatnost sanitarnog inženjerstva u zdravstvenoj ustanovi.

(2) Sanitarni inženjer u obavljanju svoje djelatnosti povezuje područja zdravstvene ekologije, zaštite okoliša, sigurnosti hrane, kontrole infekcija i zaštite zdravlja na radu, djelujući kao ključni nositelj interdisciplinarne zaštite zdravlja ljudi i okoliša.

(3) Sanitarni inženjer može obavljati djelatnost sanitarnog inženjerstva i u tijelima javne vlasti te drugim pravnim osobama koje obavljaju djelatnost sanitarnog inženjerstva, sukladno odredbama posebnih propisa iz područja zdravstvene zaštite, sanitarne inspekcije i nadzora,  zaštite zraka, gospodarenja otpadom, sigurnosti hrane, poljoprivrede, vodnog gospodarstva, kemikalija, zaštite od buke, zaštite pučanstva od zaraznih bolesti, civilne zaštite, prostornog uređenja i gradnje,  na način i u okviru poslova iz članka 5. ovoga Zakona.

Članak 9.
(1) Djelatnost sanitarnog inženjerstva obavlja se samostalno i sudjelovanjem u timu s liječnicima specijalistima epidemiologije i zdravstvene ekologije.

(2) Sanitarni inženjer obvezan je suzdržavati se od svake aktivnosti koja je nespojiva s ugledom, dostojanstvom i neovisnošću struke i djelatnosti.

1. Obrazovanje 
1.1. Standard obrazovanja
Članak 10.
Temeljno strukovno obrazovanje za obavljanje djelatnosti sanitarnog inženjerstva stječe se završetkom srednjoškolskog obrazovanja, razina kvalifikacije 4.2 Hrvatskog kvalifikacijskog okvira (u daljnjem tekstu: HKO) u srednjoj strukovnoj školi za stjecanje kvalifikacije sanitarni tehničar u skladu s propisima kojima se uređuje područje obrazovanja.

Članak 11.
Prvostupnik sanitarnog inženjerstva stječe obrazovanje završetkom stručnog ili sveučilišnog prijediplomskog studija sanitarnog inženjerstva, razina kvalifikacije 6. st, 6. sv HKO-a, izravne teorijske i praktične nastave za stjecanje kvalifikacije prvostupnika ili sveučilišnog prvostupnika sanitarnog inženjerstva u skladu s propisima kojima se uređuje područje visokog obrazovanja.

Članak 12.
Višu razinu obrazovanja prvostupnik sanitarnog inženjerstva stječe završetkom sveučilišnog diplomskog studija ili stručnog diplomskog studija sanitarnog inženjerstva, razina kvalifikacije 7.1. st., odnosno 7.1. sv. HKO-a za stjecanje kvalifikacije magistra ili sveučilišnog magistra sanitarnog inženjerstva u skladu s propisima kojima se uređuje područje visokog obrazovanja.

1.2. Trajno stručno usavršavanje i razvoj
Članak 13.
(1) Sanitarni inženjer ima pravo i obvezu stručno se usavršavati, pratiti razvoj struke i znanosti u svrhu obnavljanja stečenih i usvajanja novih znanja i kompetencija iz djelatnosti sanitarnog inženjerstva.
(2) Potrebu, sadržaj i duljinu trajanja programa trajnog usavršavanja i razvoja zdravstvenih radnika iz stavka 1. ovoga članka utvrđuje općim aktom Hrvatska komora sanitarnih inženjera. 

1.3. Dodatno usavršavanje 
Članak 14.
(1) Dodatno usavršavanje sanitarnih inženjera provodi se u slučaju kada opseg i složenost poslova zahtijevaju dodatnu edukaciju, poslijediplomsku razinu studija iz određenog područja zdravstvene zaštite, skrbi i zaštite zdravlja i okoliša.
(2) Dodatno usavršavanje zdravstvenih radnika iz stavka 1. ovoga članka provodi se u zdravstvenim ustanovama, visokim učilištima ili drugim ustanovama vezanim uz njihov djelokrug rada.
(3) Potrebu, sadržaj i duljinu trajanja programa dodatnog usavršavanja sanitarnih inženjera utvrđuje općim aktom Hrvatska komora sanitarnih inženjera uz prethodnu suglasnost ministra nadležnog za zdravstvo (u daljnjem tekstu: ministar).

1.4. Specijalističko usavršavanje magistra sanitarnog inženjerstva
Članak 15.
(1) Specijalističko usavršavanje magistra i sveučilišnog magistra sanitarnog inženjerstva provodi se iz područja sanitarnog inženjerstva.
(2) Sadržaj, trajanje i program specijalističkog usavršavanja iz stavka 1. ovoga članka utvrđuje pravilnikom ministar uz prethodno pribavljeno mišljenje Hrvatske komore sanitarnih inženjera.
(3) Ako Komora iz stavka 2. ovoga članka u roku od 30 dana od dana kada je zatraženo ministru ne dostavi mišljenje iz stavka 2. ovoga članka, smatra se da je dala pozitivno mišljenje.

2. Uvjeti za obavljanje djelatnosti sanitarnog inženjerstva
Članak 16.
(1) Uvjeti za obavljanje djelatnosti sanitarnog inženjerstva su:
1. završeno odgovarajuće obrazovanje u skladu s člankom 10., 11. ili 12. ovoga Zakona ili priznata inozemna stručna kvalifikacija
2. poznavanje hrvatskoga jezika najmanje na razini koja je potrebna za nesmetanu i nužnu komunikaciju	 
3. odobrenje za samostalan rad.
(2) Specijalizacija iz područja zdravstvene ekologije poseban je uvjet za obavljanje poslova:
· procjene i upravljanja rizicima iz okolišnih čimbenika
· izrade i vođenja programa monitoringa okoliša s utjecajem na zdravlje ljudi
· izrade stručnih podloga za strateške procjene utjecaja na okoliš i procjene utjecaja zahvata na zdravlje
· vođenja i nadzora sustava kontrole okolišnih čimbenika u javnozdravstvenim institucijama
· na razini planiranja i upravljanja u području javnozdravstvene zaštite okoliša.
(3) Specijalizacija iz područja sanitarne mikrobiologije poseban je uvjet za obavljanje poslova:
· samostalnog vođenja i odgovornosti za mikrobiološka ispitivanja uzoraka
· interpretaciju mikrobioloških nalaza u svrhu procjene zdravstvene ispravnosti
· upravljanja i vođenja mikrobioloških laboratorija
· razvoja i validacije mikrobioloških metoda ispitivanja
· rješavanja složenih mikrobioloških incidenata i kontaminacija.

(4) Specijalizacija iz područja okolišne epidemiologije poseban je uvjet za obavljanje poslova:
· analize i interpretacije podataka o utjecaju okolišnih čimbenika na zdravlje stanovništva
· istraživanja i analize epidemija povezanih s okolišnim izloženostima
· izrade procjene rizika za zdravlje temeljene na epidemiološkim podacima
· razvoja i evaluacije javnozdravstvenih mjera i politika utemeljenih na dokazima,
· vođenja i koordinacije sustava praćenja zdravstvenih pokazatelja povezanih s okolišem.
(5) Državljani drugih država članica Europske unije te državljani država članica Europskog gospodarskog prostora i državljani Švicarske Konfederacije te državljani trećih država mogu obavljati djelatnost sanitarnog inženjerstva pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.

2.1. Odobrenje za samostalan rad
Članak 17.
(1) Pravo na obavljanje djelatnosti sanitarnog inženjerstva ima sanitarni tehničar za obavljanje poslova u djelatnosti sanitarnog inženjerstva koji ima odobrenje za samostalan rad.
(2) Pravo na obavljanje djelatnosti sanitarnog inženjerstva ima prvostupnik i sveučilišni prvostupnik sanitarnog inženjerstva za obavljanje poslova u djelatnosti sanitarnog inženjerstva koji ima odobrenje za samostalan rad.
(3) Pravo na obavljanje djelatnosti sanitarnog inženjerstva ima diplomirani sanitarni inženjer te magistar i sveučilišni magistar sanitarnog inženjerstva za obavljanje poslova u djelatnosti sanitarnog inženjerstva koji ima odobrenje za samostalan rad.
(4) O zahtjevu za izdavanje odobrenja za samostalan rad iz stavaka 1., 2. i 3. ovoga članka Hrvatska komora sanitarnih inženjera odlučuje rješenjem. 
(5) Protiv rješenja iz stavka 4. ovoga članka može se izjaviti žalba ministarstvu nadležnom za zdravstvo (u daljnjem tekstu: Ministarstvo).
(6) Odobrenjem za samostalan rad dokazuje se stručna osposobljenost zdravstvenog radnika iz stavaka 1., 2. i 3. ovoga članka za samostalno obavljanje poslova djelatnosti sanitarnog inženjerstva.
(7) Magistru i sveučilišnom magistru sanitarnog inženjerstva izdaje se odobrenje za samostalan rad za područje specijalnosti za koji je stručno osposobljen.
(8) Odobrenje za samostalan rad iz stavaka 1., 2., 3. i 7. ovoga članka obnavlja se svakih šest godina. 
(9) Na postupak obnavljanja odobrenja za samostalan rad sanitarnom tehničaru, prvostupniku i sveučilišnom prvostupniku sanitarnog inženjerstva, diplomiranom sanitarnom inženjeru, magistru i sveučilišnom magistru sanitarnog inženjerstva te magistru i sveučilišnom magistru sanitarnog inženjerstva specijalistu primjenjuju se odredbe stavaka 4. i 5. ovoga članka.
(10) Rješenje o ukidanju odobrenja za samostalan rad sanitarnom tehničaru, prvostupniku i sveučilišnom prvostupniku sanitarnog inženjerstva, diplomiranom sanitarnom inženjeru, magistru i sveučilišnom magistru sanitarnog  inženjerstva te magistru i sveučilišnom magistru sanitarnog inženjerstva specijalistu donosi Hrvatska komora sanitarnih inženjera po službenoj dužnosti.
(11) Protiv rješenja iz stavka 10. ovoga članka može se izjaviti žalba Ministarstvu.
(12) Dokumentaciju u postupku izdavanja odobrenja za samostalan rad sanitarnih inženjera uređuje općim aktom Hrvatska komora sanitarnih inženjera. 

III. ZDRAVSTVENA RADIOLOŠKO-TEHNOLOŠKA DJELATNOST
Članak 18.
(1) Zdravstvena radiološko-tehnološka djelatnost jest zdravstvena djelatnost koja obuhvaća postupke, znanja i vještine dijagnostičkog snimanja i terapije uporabom dijagnostičkih i terapijskih radiološko-tehnoloških uređaja koji koriste ionizirajuće ili neionizirajuće zračenje. 
(2) Poslove zdravstveno radiološko-tehnološke djelatnosti radiološki tehnolozi obavljaju samostalno u dijagnostičke i terapijske svrhe. 
Članak 19.
Djelatnost zdravstveno radiološke tehnologije obuhvaća: 
1. samostalno provođenje konvencionalnih i digitalnih radioloških postupaka primjenom odgovarajuće medicinsko-tehničke opreme
2. samostalno provođenje terapijskih postupaka, poznavanje metoda primjenom metoda nuklearne medicine, odgovarajuće medicinsko-tehničke opreme uređaja i instrumenata u nuklearnoj medicini te rad s radioaktivnim izotopima 
3. provođenje mjera prevencije i zaštite od neionizirajućeg i ionizirajućeg zračenja. 

Članak 20.
(1) Zdravstveno radiološko-tehnološku djelatnost obavljaju prvostupnici i sveučilišni prvostupnici radiološke tehnologije te magistri i sveučilišni magistri radiološke tehnologije (u daljnjem tekstu: radiološki tehnolozi) u okviru dobivenog odobrenja za samostalan rad koje je izdala Hrvatska komora radioloških tehnologa.
(2) Kompetencije radioloških tehnologa obuhvaćaju znanja, vještine i profesionalizam koji omogućuje planiranje, organiziranje, provođenje i procjenu kvalitete poslova u zdravstveno radiološko-tehnološkoj djelatnosti. 
Članak 21.
(1) Zdravstvena radiološko-tehnološka djelatnost obavlja se na svim razinama zdravstvene zaštite sukladno ovome Zakonu i zakonu kojim se uređuje zdravstvena zaštita. 
(2) Radiološki tehnolozi mogu svoju djelatnost provoditi i izvan sustava zdravstvene zaštite pod uvjetima iz članaka 26. i 27. ovoga Zakona.

1.Obrazovanje
1.1. Standard obrazovanja
Članak 22.
(1) Temeljno obrazovanje za obavljanje zdravstvene radiološko-tehnološke djelatnosti stječe se završetkom stručnog ili sveučilišnog prijediplomskog studija radiološke tehnologije, razina kvalifikacije 6. st, 6. sv HKO-a, izravne teorijske i praktične nastave za stjecanje kvalifikacije prvostupnika  ili sveučilišnog  prvostupnika radiološke tehnologije u skladu s propisima kojima se uređuje područje visokog  obrazovanja. 
(2)  Višu razinu obrazovanja prvostupnik radiološke tehnologije stječe završetkom sveučilišnog diplomskog studija ili stručnog  diplomskog studija radiološke tehnologije, razina kvalifikacije 7.1. st., 7.1. sv. HKO-a za stjecanje kvalifikacije magistra ili sveučilišnog magistra radiološke tehnologije u skladu s propisima kojima se uređuje područje visokog obrazovanja.

1.2. Trajno stručno usavršavanje i razvoj
Članak 23.
(1) Radiološki tehnolog ima pravo i obvezu trajnog stručnog usavršavanja i razvoja u svrhu obnavljanja stečenih i usvajanja novih znanja i kompetencija u skladu s najnovijim dostignućima i saznanjima iz područja zdravstvene radiološko-tehnološke djelatnosti.
(2) Potrebu, sadržaj i duljinu trajanja programa trajnog usavršavanja i razvoja zdravstvenih radnika iz stavka 1. ovoga članka utvrđuje općim aktom Hrvatska komora radioloških tehnologa.

1.3. Dodatno usavršavanje 
Članak 24.
(1) Dodatno usavršavanje radioloških tehnologa provodi se u slučaju kada opseg i složenost poslova i očekivanih rezultata zahtijevaju dodatnu edukaciju iz određenog područja zdravstvene zaštite. 
 (2) Dodatno usavršavanje zdravstvenih radnika iz stavka 1. ovoga članka može se provoditi u zdravstvenim ustanovama, visokim učilištima ili drugim pravnim osobama vezanim uz njihov djelokrug. 
(3) Potrebu, sadržaj i duljinu trajanja programa dodatnog usavršavanja radioloških tehnologa utvrđuje općim aktom Hrvatska komora radioloških tehnologa uz prethodnu suglasnost ministra.

1.4. Specijalističko usavršavanje prvostupnika radiološke tehnologije
Članak 25.
(1) Specijalističko usavršavanje prvostupnika i sveučilišnog prvostupnika radiološke tehnologije provodi se iz područja radiološke tehnologije.
(2) Sadržaj, trajanje i program specijalističkog usavršavanja iz stavka 1. ovoga članka utvrđuje pravilnikom ministar uz prethodno pribavljeno mišljenje Hrvatske komore radioloških tehnologa.
(3) Ako Komora iz stavka 2. ovoga članka u roku od 30 dana od dana kada je zatraženo ministru ne dostavi mišljenje iz stavka 2. ovoga članka, smatra se da je dala pozitivno mišljenje.

2. Uvjeti za obavljanje zdravstvene radiološko-tehnološke djelatnosti
Članak 26.
(1) Uvjeti za obavljanje zdravstvene radiološko-tehnološke djelatnosti su:
1. završeno odgovarajuće obrazovanje u skladu s člankom 22. ovoga Zakona ili priznata inozemna stručna kvalifikacija
2. poznavanje hrvatskoga jezika najmanje na razini koja je potrebna za nesmetanu i nužnu komunikaciju	 
3. odobrenje za samostalan rad.	
(2) Državljani drugih država članica Europske unije te državljani država članica Europskog gospodarskog prostora i državljani Švicarske Konfederacije te državljani trećih država mogu obavljati zdravstvenu radiološko-tehnološku djelatnost pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.

2.1. Odobrenje za samostalan rad
Članak 27.
(1) Pravo na samostalan rad ima prvostupnik i sveučilišni prvostupnik radiološke tehnologije i to za obavljanje poslova zdravstveno radiološko-tehnološke djelatnosti za koje mu je dano odobrenje za samostalan rad.
(2) Prvostupniku i sveučilišnom prvostupniku radiološke tehnologije sa specijalizacijom izdaje se odobrenje za samostalan rad za specijalnost za koju je stručno osposobljen.
(3) Pravo na samostalan rad ima magistar i sveučilišni magistar radiološke tehnologije i to za obavljanje poslova zdravstvene radiološko-tehnološke djelatnosti za koje mu je dano odobrenje za samostalan rad.
(4) O zahtjevu za izdavanje odobrenja za samostalan rad iz stavaka 1., 2. i 3. ovoga članka Hrvatska komora radioloških tehnologa odlučuje rješenjem. 
(5) Protiv rješenja iz stavka 4. ovoga članka može se izjaviti žalba Ministarstvu.
(6) Odobrenjem za samostalan rad dokazuje se stručna osposobljenost zdravstvenog radnika iz stavaka 1., 2. i 3. ovoga članka za samostalno obavljanje poslova djelatnosti zdravstveno radiološko-tehnološke djelatnosti.
(7) Odobrenje za samostalan rad iz stavaka 1., 2, i 3. ovoga članka obnavlja se svakih šest godina. 
(8) Na postupak obnavljanja odobrenja za samostalan rad prvostupniku  i sveučilišnom prvostupniku radiološke tehnologije, prvostupniku i sveučilišnom prvostupniku radiološke tehnologije sa specijalizacijom te magistru i sveučilišnom magistru radiološke tehnologije primjenjuju se odredbe stavaka 4. i 5. ovoga članka.
(9) Rješenje o ukidanju odobrenja za samostalan rad prvostupniku i sveučilišnom prvostupniku radiološke tehnologije, prvostupniku i sveučilišnom prvostupniku radiološke tehnologije sa specijalizacijom te magistru i sveučilišnom magistru radiološke tehnologije donosi Hrvatska komora radioloških tehnologa po službenoj dužnosti.
(10) Protiv rješenja iz stavka 9. ovoga članka može se izjaviti žalba Ministarstvu.
(11) Dokumentaciju u postupku izdavanja odobrenja za samostalan rad radioloških tehnologa uređuje općim aktom Hrvatska komora radioloških tehnologa.

Članak 28.
(1) Radiološki tehnolog obvezan je voditi dokumentaciju za svakog pojedinog pacijenta odnosno korisnika na svim razinama zdravstvene zaštite.
(2) Sadržaj dokumentacije iz stavka 1. ovoga članka utvrdit će općim aktom Hrvatska komora radioloških tehnologa.

IV. MEDICINSKO-LABORATORIJSKA DJELATNOST
Članak 29.
Medicinsko-laboratorijska djelatnost obuhvaća sve postupke, znanja i vještine medicinsko-laboratorijske dijagnostike, medicinske biokemije, hematologije i koagulacije, citologije, transfuziologije, patologije, mikrobiologije, imunologije, serologije, molekularne dijagnostike i medicinske genetike. 

Članak 30.
Medicinsko-laboratorijsku djelatnost obavljaju zdravstveno-laboratorijski tehničari, prvostupnici i sveučilišni prvostupnici medicinsko-laboratorijske dijagnostike i sveučilišni magistri medicinsko-laboratorijske dijagnostike u okviru dobivenog odobrenja za samostalan rad koje je izdala Hrvatska komora zdravstvenih radnika medicinsko-laboratorijske djelatnosti.

Članak 31.
(1) Medicinsko-laboratorijska djelatnost provodi se u medicinsko-biokemijskom laboratoriju na primarnoj, sekundarnoj i tercijarnoj razini zdravstvene zaštite. 
(2) Medicinsko-biokemijski laboratorij iz stavka 1. ovoga članka mora imati voditelja koji ispunjava uvjete propisane zakonom kojim se uređuje medicinsko–biokemijska djelatnost.

1. Obrazovanje
1.1. Standard obrazovanja
Članak 32.
Završetkom srednjoškolskog strukovnog obrazovanja,  razina kvalifikacije 4.2 HKO-a, za obavljanje medicinsko-laboratorijske djelatnosti stječe se temeljno obrazovanje za stjecanje kvalifikacije zdravstveno-laboratorijski tehničar u skladu s propisima kojima se uređuje područje obrazovanja.

Članak 33.
(1) Temeljno obrazovanje za obavljanje medicinsko-laboratorijske djelatnosti stječe se završetkom stručnog ili sveučilišnog prijediplomskog studija, razina kvalifikacije 6. st, 6. sv HKO-a, izravne teorijske i praktične nastave za stjecanje kvalifikacije prvostupnika ili sveučilišnog prvostupnika medicinsko-laboratorijske dijagnostike u skladu s propisima kojima se uređuje područje visokog obrazovanja.
(2) Višu razinu obrazovanja prvostupnik medicinsko-laboratorijske dijagnostike stječe završetkom sveučilišnog diplomskog studija, razina kvalifikacije 7.1.sv HKO-a za stjecanje kvalifikacije sveučilišnog magistra medicinsko-laboratorijske dijagnostike u skladu s propisima kojima se uređuje područje visokog obrazovanja.

1.2. Trajno stručno usavršavanje i razvoj
Članak 34.
(1) Zdravstveno-laboratorijski tehničari, prvostupnici  i sveučilišni prvostupnici medicinsko-laboratorijske dijagnostike i sveučilišni magistri medicinsko-laboratorijske dijagnostike imaju pravo i obvezu trajnog stručnog usavršavanja i razvoja u svrhu obnavljanja stečenih i usvajanja novih znanja o stručnim metodama koje odgovaraju suvremenim standardima radi održavanja i unaprjeđivanja kvalitete medicinsko-laboratorijske dijagnostike.
(2) Potrebu, sadržaj i duljinu trajanja programa trajnog usavršavanja i razvoja zdravstvenih radnika iz stavka 1. ovoga članka utvrđuje općim aktom Hrvatska komora zdravstvenih radnika medicinsko-laboratorijske djelatnosti.

1.3. Dodatno usavršavanje 
Članak 35.
(1) Dodatno usavršavanje zdravstveno-laboratorijskih tehničara, prvostupnika i sveučilišnih prvostupnika medicinsko-laboratorijske dijagnostike i sveučilišnih magistara medicinsko-laboratorijske dijagnostike provodi se u slučaju kada opseg i  složenost poslova i očekivanih rezultata zahtijevaju dodatnu edukaciju iz određenog područja zdravstvene zaštite.
(2) Dodatno usavršavanje zdravstvenih radnika iz stavka 1. ovoga članka može se provoditi  u zdravstvenim ustanovama, visokim učilištima ili drugim pravnim osobama vezanim uz njihov djelokrug.

(3) Potrebu, sadržaj i duljinu trajanja programa dodatnog usavršavanja zdravstvenih radnika medicinsko-laboratorijske djelatnosti utvrđuje općim aktom Hrvatska komora zdravstvenih radnika medicinsko-laboratorijske djelatnosti uz prethodnu suglasnost ministra.

1.4. Specijalističko usavršavanje prvostupnika medicinsko-laboratorijske dijagnostike
Članak 36.
(1) Specijalističko usavršavanje prvostupnika i sveučilišnih prvostupnika medicinsko-laboratorijske dijagnostike provodi se iz područja medicinsko-laboratorijske djelatnosti.
(2) Sadržaj, trajanje i program specijalističkog usavršavanja iz stavka 1. ovoga članka utvrđuje pravilnikom ministar uz prethodno pribavljeno mišljenje Hrvatske komore zdravstvenih radnika medicinsko-laboratorijske djelatnosti.
(3) Ako Komora  iz stavka 2. ovoga članka u roku od 30 dana od dana kada je zatraženo ministru ne dostavi mišljenje iz stavka 2. ovoga članka, smatra se da je dala pozitivno mišljenje.

2. Uvjeti za obavljanje medicinsko-laboratorijske djelatnosti 
Članak 37.
(1) Uvjeti za obavljanje medicinsko-laboratorijske djelatnosti su:
1. završeno odgovarajuće obrazovanje u skladu s člancima 32. ili 33. ovoga Zakona ili priznata inozemna stručna kvalifikacija
2. poznavanje hrvatskoga jezika najmanje na razini koja je potrebna za nesmetanu i nužnu komunikaciju 	
3. odobrenje za samostalan rad.
(2) Državljani drugih država članica Europske unije te državljani država članica Europskog gospodarskog prostora i državljani Švicarske Konfederacije te državljani trećih država mogu obavljati medicinsko-laboratorijsku djelatnost pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.

2.1. Odobrenje za samostalan rad
Članak 38.
(1) Pravo na samostalan rad ima zdravstveno-laboratorijski tehničar za obavljanje poslova u medicinsko-laboratorijskoj djelatnosti za koje mu je dano odobrenje za samostalan rad.
(2) Pravo na samostalan rad ima prvostupnik i sveučilišni prvostupnik medicinsko-laboratorijske dijagnostike za obavljanje poslova u medicinsko-laboratorijskoj djelatnosti za koje mu je dano odobrenje za samostalan rad.
(3) Prvostupniku i sveučilišnom prvostupniku medicinsko-laboratorijske dijagnostike sa specijalizacijom izdaje se odobrenje za samostalan rad za specijalnost za koju je stručno osposobljen.
(4) Pravo na samostalan rad ima sveučilišni magistar medicinsko-laboratorijske dijagnostike za obavljanje poslova u medicinsko-laboratorijskoj djelatnosti i medicinsko-biokemijskoj djelatnosti za koje mu je dano odobrenje za samostalan rad.
(5) O zahtjevu za izdavanje odobrenja za samostalan rad iz stavaka 1., 2., 3. i 4. ovoga članka Hrvatska komora zdravstvenih radnika medicinsko-laboratorijske djelatnosti odlučuje rješenjem. 
(6) Protiv rješenja iz stavka 5. ovoga članka može se izjaviti žalba Ministarstvu.
(7) Odobrenjem za samostalni rad dokazuje se stručna osposobljenost zdravstvenih radnika iz stavaka 1., 2., 3. i 4. ovoga članka za samostalno obavljanje poslova medicinsko-laboratorijske dijagnostike.
(8) Odobrenje za samostalan rad iz stavaka 1., 2., 3. i 4. ovoga članka obnavlja se svakih šest godina. 
(9) Na postupak obnavljanja odobrenja za samostalan rad zdravstveno-laboratorijskom tehničaru, prvostupniku i sveučilišnom prvostupniku medicinsko-laboratorijske dijagnostike, prvostupniku i sveučilišnom prvostupniku medicinsko-laboratorijske dijagnostike sa specijalizacijom te sveučilišnom magistru medicinsko-laboratorijske dijagnostike primjenjuju se odredbe stavaka 5. i 6. ovoga članka.
(10) Rješenje o ukidanju odobrenja za samostalan rad zdravstveno-laboratorijskom tehničaru, prvostupniku i sveučilišnom prvostupniku medicinsko-laboratorijske dijagnostike, prvostupniku i sveučilišnom prvostupniku medicinsko-laboratorijske dijagnostike sa specijalizacijom i sveučilišnom magistru medicinsko-laboratorijske dijagnostike donosi Hrvatska komora zdravstvenih radnika medicinsko-laboratorijske djelatnosti po službenoj dužnosti.
(11) Protiv rješenja iz stavka 10. ovoga članka može se izjaviti žalba Ministarstvu.
(12) Dokumentaciju u postupku izdavanja odobrenja za samostalan rad zdravstveno-laboratorijskih tehničara, prvostupnika i sveučilišnih prvostupnika medicinsko-laboratorijske dijagnostike i sveučilišnih magistara medicinsko-laboratorijske dijagnostike uređuje općim aktom Hrvatska komora zdravstvenih radnika medicinsko-laboratorijske djelatnosti.

V. DJELATNOST RADNE TERAPIJE
Članak 39.
(1) Radna terapija je zdravstvena djelatnost usmjerena na postizanje optimalne razine samostalnosti i sudjelovanja u svakodnevnim aktivnostima koje uključuju područje brige o sebi i drugima, aktivnosti u kućanstvu i zajednici, poslu i obrazovanju te aktivnostima slobodnog vremena, s ciljem omogućavanja dobrobiti i kvalitete života pojedinca i zajednice.
(2) Radna terapija namijenjena je osobama čije su sposobnosti obavljanja svakodnevnih aktivnosti umanjene razvojem, ozljedom, bolešću, starenjem, psihološki, socijalno, kulturno ili kombinacijom navedenog. 
Članak 40.
Svrha djelatnosti radne terapije je promocija zdravlja i dobrobiti kroz omogućavanje aktivnog uključivanja pojedinaca, skupina i zajednice u njima važne i nužne svakodnevne životne aktivnosti, kroz unaprjeđivanje njihovih sposobnosti i vještina, kao i preoblikovanjem načina provođenja samih aktivnosti i okoline te smanjenjem fizičkih, društvenih i sustavnih prepreka sudjelovanju u svakodnevnim aktivnostima.

Članak 41.
Djelatnost radne terapije obuhvaća:
1. radno-terapijsku procjenu, analizu izvođenja i sudjelovanja u aktivnostima dnevnog života kao i radno-terapijsku dijagnostiku koje obuhvaćaju područje samozbrinjavanja, produktivnosti i aktivnosti slobodnog vremena
2. radno-terapijsku procjenu i radno-terapijsku dijagnostiku, analizu senzomotoričkih, kognitivnih i psihosocijalnih sposobnosti i vještina te njihov utjecaj na izvođenje i sudjelovanje u aktivnostima dnevnog života
3. radno-terapijsku procjenu i radno-terapijsku dijagnostiku, analizu stambenog, radnog i društveno-kulturološkog okruženja u kojem se odvijaju svakodnevne aktivnosti
4. promicanje, uspostavljanje, obnavljanje, održavanje i/ili modificiranje izvođenja aktivnosti samozbrinjavanja 
5. promicanje, uspostavljanje, obnavljanje, održavanje i/ili modificiranje izvođenja produktivnih aktivnosti 
6. promicanje, uspostavljanje, obnavljanje, održavanje i/ili modificiranje izvođenja aktivnosti slobodnog vremena 
7. promicanje, uspostavljanje, obnavljanje i održavanje senzomotoričkih, kognitivnih i psihosocijalnih sposobnosti i vještina neophodnih za izvedbu odnosno sudjelovanje u svakodnevnim aktivnostima, upotrebom različitih terapeutskih pristupa, metoda i tehnika
8. prilagođavanje stambenog, radnog i društvenog okruženja sposobnostima i potrebama pojedinca
9. savjetovanje i edukaciju pojedinca, skupina, članova obitelji, stručnjaka, studenata i drugih osoba
10. mjerenje ishoda radnoterapijske intervencije
11. vođenje radnoterapijske dokumentacije, pisanje mišljenja i nalaza
12. planiranje i provedbu istraživanja o utjecaju svakodnevnih aktivnosti na unapređenje zdravlja i kvalitete života s ciljem razvijanja radnoterapijske prakse zasnovane na dokazima.

Članak 42.
(1) Radnu terapiju obavljaju stručni i sveučilišni prvostupnici radne terapije, magistri i sveučilišni magistri radne terapije, viši radni terapeuti te viši fizikalni terapeuti – smjer radne terapije u okviru dobivenog odobrenja za samostalan rad koje je izdala Hrvatska komora radnih terapeuta.
(2) Kompetencije radnih terapeuta obuhvaćaju znanja, vještine i profesionalizam koji omogućuju planiranje, organiziranje, provođenje i procjenu kvalitete procesa radne terapije.

Članak 43.
(1) Djelatnost radne terapije obavlja se na svim razinama zdravstvene zaštite.
(2) Radni terapeuti mogu svoju djelatnost provoditi u ustanovama koje obavljaju djelatnost odgoja i obrazovanja - osnovne i srednje škole, učenički domovi, ustanovama predškolskog odgoja i obrazovanja, ustanovama koje provode skrb o djeci predškolske dobi, u djelatnosti socijalne skrbi i drugim djelatnostima u kojima radni terapeut obavlja djelatnost radne terapije.

1. Obrazovanje
1.1. Standard obrazovanja
Članak 44.
(1) Temeljno obrazovanje za obavljanje djelatnosti radne terapije stječe se završetkom stručnog ili sveučilišnog prijediplomskog studija, razina kvalifikacija 6. st,  6. sv HKO-a, izravne teorijske i praktične nastave za stjecanje kvalifikacije prvostupnika  ili  sveučilišnog prvostupnika radne terapije u skladu s propisima kojima se uređuje područje visokog obrazovanja.
(2) Višu razinu obrazovanja prvostupnik radne terapije stječe završetkom sveučilišnog diplomskog studija ili stručnog diplomskog studija, razina kvalifikacije 7.1.st., 7.1.sv. HKO-a za stjecanje kvalifikacije magistra ili sveučilišnog magistra radne terapije u skladu s propisima kojima se uređuje područje visokog obrazovanja.

1.2. Trajno stručno usavršavanje i razvoj
Članak 45.
(1) Radni terapeuti imaju pravo i obvezu trajnog stručnog usavršavanja i razvoja u svrhu obnavljanja stečenih i usvajanja novih znanja o stručnim metodama koje odgovaraju suvremenim standardima radi održavanja i unaprjeđivanja kvalitete u djelatnosti radne terapije.
(2) Potrebu, sadržaj i duljinu trajanja programa trajnog usavršavanja i razvoja zdravstvenih radnika iz stavka 1. ovoga članka utvrđuje općim aktom Hrvatska komora radnih terapeuta.

1.3. Dodatno usavršavanje
Članak 46.
(1) Dodatno usavršavanje radnih terapeuta provodi se u slučaju kada opseg i složenost poslova i očekivanih rezultata zahtijevaju dodatnu edukaciju iz određenog područja zdravstvene zaštite.
(2) Dodatno usavršavanje zdravstvenih radnika iz stavka 1. ovoga članka može se provoditi  u zdravstvenim ustanovama, visokim učilištima ili drugim pravnim osobama vezanim uz njihov djelokrug.

(3) Potrebu, sadržaj i duljinu trajanja programa dodatnog usavršavanja radnih terapeuta utvrđuje općim aktom Hrvatska komora radnih terapeuta uz prethodnu suglasnost ministra.

1.4.  Specijalističko usavršavanje prvostupnika radne terapije
Članak 47.
(1) Specijalističko usavršavanje prvostupnika i sveučilišnih prvostupnika radne terapije provodi se iz područja radne terapije. 
(2) Sadržaj, trajanje i program specijalističkog usavršavanja iz stavka 1. ovoga članka utvrđuje pravilnikom ministar uz prethodno pribavljeno mišljenje Hrvatske komore radnih terapeuta. 
(3) Ako Komora iz stavka 2. ovoga članka u roku od 30 dana od dana kada je zatraženo ministru ne dostavi mišljenje iz stavka 2. ovoga članka, smatra se da je dala pozitivno mišljenje.

2. Uvjeti za obavljanje djelatnosti radne terapije
Članak 48.
(1) Uvjeti za obavljanje djelatnosti radne terapije su:
1. završeno odgovarajuće obrazovanje u skladu s člankom 44. ovoga Zakona ili priznata inozemna stručna kvalifikacija
2. poznavanje hrvatskoga jezika najmanje na razini koja je potrebna za nesmetanu i nužnu komunikaciju	
3. odobrenje za samostalan rad.
(2) Državljani drugih država članica Europske unije te državljani država članica Europskog gospodarskog prostora i državljani Švicarske Konfederacije te državljani trećih država mogu obavljati djelatnost radne terapije pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.

2.1. Odobrenje za samostalan rad
Članak 49.
(1) Pravo na samostalan rad ima prvostupnik i sveučilišni prvostupnik radne terapije za obavljanje poslova u djelatnosti radne terapije za koje mu je izdano odobrenje za samostalan rad.
(2) Prvostupniku i sveučilišnom prvostupniku radne terapije sa specijalizacijom izdaje se odobrenje za samostalan rad za specijalnost za koju je stručno osposobljen.
(3) Pravo na samostalan rad ima magistar i sveučilišni magistar radne terapije za obavljanje poslova u djelatnosti radne terapije za koje mu je dano odobrenje za samostalan rad.
(4) O zahtjevu za izdavanje odobrenja za samostalan rad iz stavaka 1., 2. i 3. ovoga članka Hrvatska komora radnih terapeuta odlučuje rješenjem. 
(5) Protiv rješenja iz stavka 4. ovoga članka može se izjaviti žalba Ministarstvu.
(6) Odobrenjem za samostalan rad dokazuje se stručna osposobljenost zdravstvenog radnika iz stavaka 1., 2. i 3. ovoga članka za samostalno obavljanje poslova djelatnosti radne terapije.
(7) Odobrenje za samostalan rad iz stavaka 1., 2. i 3. ovoga članka obnavlja se svakih šest godina. 
(8) Na postupak obnavljanja odobrenja za samostalan rad prvostupniku i sveučilišnom prvostupniku radne terapije, prvostupniku i sveučilišnom prvostupniku radne terapije sa specijalizacijom te magistru i sveučilišnom magistru radne terapije primjenjuju se odredbe stavaka 4. i 5. ovoga članka.
(9) Rješenje o ukidanju odobrenja za samostalan rad prvostupniku i sveučilišnom prvostupniku radne terapije, prvostupniku i sveučilišnom prvostupniku radne terapije sa specijalizacijom te magistru i sveučilišnom magistru radne terapije donosi Hrvatska komora radnih terapeuta po službenoj dužnosti.
(10) Protiv rješenja iz stavka 9. ovoga članka može se izjaviti žalba Ministarstvu.
(11) Dokumentaciju u postupku izdavanja odobrenja za samostalan rad radnim terapeutima uređuje općim aktom Hrvatska komora radnih terapeuta. 

Članak 50.
(1) Radni terapeut obvezan je voditi dokumentaciju za svakog pojedinog pacijenta odnosno korisnika na svim razinama zdravstvene zaštite.
(2) Sadržaj dokumentacije iz stavka 1. ovoga članka utvrdit će općim aktom Hrvatska komora radnih terapeuta.

VI. DUŽNOSTI I ODGOVORNOSTI
Članak  51.
Dužnost zdravstvenog radnika iz članka 1. stavaka 2. do 5. ovoga Zakona je:
1. profesionalno i savjesno obavljanje poslova u skladu s pravilima struke 
2. primjena svih znanja i vještina iz područja djelatnosti
3. pridržavanje pravila, protokola i standarda iz područja djelatnosti
4. vođenje uredne dokumentacije o izvršenim poslovima
5. suradnja sa svim članovima tima i suradnicima
6. poštivanje etičkog kodeksa  
7. poštivanje prava pacijenata.
Članak 52.
Zdravstveni radnik iz članka 1. stavaka 2. do 5. ovoga Zakona odgovoran je za:
1. istinitost i točnost evidentiranih podataka
2. sigurnost pacijenta za vrijeme obavljanja djelatnosti
3. medicinsko-tehničku opremu s kojom se služi za vrijeme obavljanja djelatnosti 
4. ekonomično i učinkovito korištenje medicinsko-tehničke opreme
5. pridržavanje mjera zaštite te pravilno korištenje zaštitnih sredstava
6. čuvanje ugleda struke
7. čuvanje ugleda ustanove (poslodavca).
Iznimka od odgovornosti zdravstvenog radnika
Članak  53.
Zdravstveni radnik iz članka 1. stavaka 2. do 5. ovoga Zakona ne smije provoditi postupke koji nisu u području njegove djelatnosti. 
Članak 54.
(1) Zdravstveni radnik iz članka 1. stavaka 2. do 5. ovoga Zakona nije odgovoran za neprovedeni postupak ako pacijent ili korisnik svjesno odbija primjenu propisanog postupka. 
(2) U slučaju kada pacijent ili korisnik odbija propisani postupak, zdravstveni radnik iz stavka 1. ovoga članka obvezan je bez odgode izvijestiti neposredno nadređenu osobu.
Članak 55.
(1) Zdravstveni radnik iz članka 1. stavaka 2. do 5. ovoga Zakona nije odgovoran za neprovedeni postupak u slučaju kada unatoč primjeni najboljeg znanja i vještina, poslodavac nije osigurao sredstva, minimalno potreban pribor ili medicinsko-tehničku opremu u skladu s normativima i standardima za obavljanje zdravstvene djelatnosti. 
(2) U slučaju nemogućnosti provedbe postupka iz stavka 1. ovoga članka zdravstveni radnik iz članka 1. stavaka 2. do 5. ovoga Zakona obvezan je bez odgode pisano izvijestiti neposredno nadređenu osobu.

VII. STEGOVNA ODGOVORNOST
Članak 56.
(1) Zdravstveni radnik iz članka 1. stavaka 2. do 5. ovoga Zakona stegovno je odgovoran ako:

1. povrijedi etički kodeks 
2. nestručno obavlja poslove iz zdravstvene djelatnosti
3. svojim ponašanjem prema pacijentu ili korisniku, drugom zdravstvenom radniku ili trećim 
osobama povrijedi ugled struke
4. povrijedi odredbe ovoga Zakona.

(2) Kaznena i prekršajna odgovornost zdravstvenog radnika iz članka 1. stavaka 2. do 5. ovoga Zakona ili stegovna odgovornost u zdravstvenoj ustanovi, trgovačkom društvu, privatnoj praksi ili drugoj pravnoj osobi koja obavlja zdravstvenu djelatnost ne isključuje stegovnu odgovornost zdravstvenog radnika pred nadležnom komorom.

Članak 57.
Komora iz članka 63. ovoga Zakona Statutom utvrđuje teže i lakše stegovne povrede.

Članak 58.
(1) Zdravstveni radnik iz članka 1. stavaka 2. do 5. ovoga Zakona odgovara zbog stegovne povrede pred stegovnim tijelima Komore.
(2) Stegovna tijela Komore su Časni sud i Visoki časni sud Komore.

Članak 59.
(1) Za teže stegovne povrede zdravstvenom radniku iz članka 1. stavaka 2. do 5. ovoga Zakona mogu se izreći sljedeće stegovne mjere:

1. ukor
2. javni ukor
3. novčana kazna
4. privremeno ukidanje odobrenja za samostalan rad na razdoblje od mjesec dana do godine 
dana
5. trajno ukidanje odobrenja za samostalan rad
6. privremeno ili trajno ograničenje opsega odobrenja za samostalan rad.

(2) Za lakše stegovne povrede zdravstvenom radniku iz članka 1. stavaka 2. do 5. ovoga Zakona mogu se izreći sljedeće stegovne mjere:

1. opomena
2. novčana kazna.
(3) O privremenom ukidanju, trajnom ukidanju odnosno privremenom ili trajnom ograničenju opsega odobrenja za samostalan rad zdravstvenog radnika iz stavka 1. ovoga članka nadležna  Komora odlučuje rješenjem.
(4) Protiv rješenja iz stavka 3. ovoga članka može se izjaviti žalba Ministarstvu.
(5) Uz svaku mjeru iz stavaka 1. i 2. ovoga članka, osim uz mjeru trajnog ukidanja odobrenja za samostalan rad, zdravstvenom radniku iz članka 1. stavaka 2. do 5. ovoga Zakona može se odrediti i mjera dodatne izobrazbe.
(6) Stegovna mjera privremenog ukidanja odobrenja za samostalan rad može se izreći uvjetno s rokom kušnje od šest mjeseci do dvije godine.

Članak 60.
Iznos novčane kazne za povrede iz članka 59. ovoga Zakona utvrđuje se statutima komora s time da iznos ne može biti niži od 1320,00 eura i viši od 6630,00 eura.

Članak 61.
Časni sudovi komora mogu pokrenuti stegovni postupak po službenoj dužnosti ili na zahtjev pacijenta ili korisnika, tijela komora ili Ministarstva.

VIII. PRESTANAK PRAVA NA OBAVLJANJE ZDRAVSTVENE DJELATNOSTI 
Članak 62.
Zdravstvenom radniku iz članka 1. stavaka 2. do 5. ovoga Zakona prestaje pravo na obavljanje djelatnosti:
1. ako izgubi poslovnu sposobnost od dana pravomoćnosti odluke o lišenju poslovne sposobnosti
2. ako mu je izrečena sigurnosna mjera zabrane obavljanja djelatnosti od dana izvršnosti presude kojom je mjera izrečena
3. ako je stegovnom kaznom tijela komora izgubio pravo na obavljanje djelatnosti od dana pravomoćnosti rješenja komora kojim je mjera izrečena
4. ako postane trajno zdravstveno nesposoban za obavljanje zdravstvene djelatnosti iz članka 4. ovoga Zakona, članka 18. stavka 1. ovoga Zakona, članka 29. ovoga Zakona i članka 39. stavka 1. ovoga Zakona.

IX. KOMORE 
Članak 63.
Hrvatska komora sanitarnih inženjera, Hrvatska komora radioloških tehnologa, Hrvatska komora radnih terapeuta te Hrvatska komora zdravstvenih radnika medicinsko-laboratorijske djelatnosti su samostalne strukovne organizacije sa svojstvom pravne osobe i javnim ovlastima.

Članak 64.

(1) Zdravstveni radnik sanitarni inženjer iz članka 1. stavka 2. ovoga Zakona učlanjuje se u Hrvatsku komoru sanitarnih inženjera.
(2) Zdravstveni radnik zdravstveno radiološke tehnologije iz članka 1. stavka 3. ovoga Zakona učlanjuje se u Hrvatsku komoru radioloških tehnologa.
(3) Zdravstveni radnik radne terapije iz članka 1. stavka 4. ovoga Zakona učlanjuje se u Hrvatsku komoru radnih terapeuta. 
(4) Zdravstveni radnik medicinsko-laboratorijske djelatnosti iz članka 1. stavka 5. ovoga Zakona učlanjuje se u Hrvatsku komoru zdravstvenih radnika medicinsko-laboratorijske djelatnosti.

Članak 65.
(1) Komore iz članka 63. ovoga Zakona predstavljaju i zastupaju interese svojih članova – zdravstvenih radnika iz članka 1. stavaka 2. do 5. ovoga Zakona u Republici Hrvatskoj i u inozemstvu.
(2) Zdravstveni radnik iz članka 1. stavaka 2. do 5. ovoga Zakona koji obavlja zdravstvenu djelatnost na području Republike Hrvatske obvezno se učlanjuje u Komoru iz članka 63. ovoga Zakona.
(3) Članstvo u Komori iz članka 63. ovoga Zakona dobrovoljno je za zdravstvenog radnika koji:
1. ne radi na neposrednim poslovima zdravstvene zaštite
2. je nezaposlen 
3. je u mirovini 
4. obavlja zdravstvenu djelatnost izvan Republike Hrvatske
5. slobodno pruža usluge iz država članica Europske unije.
(4) Komore imaju svoj grb, znak, pečat i žigove.

Članak 66.
Komora iz članka 63. ovoga Zakona ima sljedeće javne ovlasti:

1. rješenjem odlučuje o izdavanju, obnavljanju i ukidanju odobrenja za samostalan rad zdravstvenog radnika iz članka 10., 11., 12., 22., 32., 33. i 44. ovoga Zakona u Republici Hrvatskoj
2. vodi Imenik članova
3. obavlja stručni nadzor nad radom svojih članova - zdravstvenih radnika u Republici Hrvatskoj
4. provodi postupak priznavanja stručnih inozemnih kvalifikacija sukladno zakonu kojim se uređuju regulirane profesije i priznavanje inozemnih stručnih kvalifikacija.

Članak 67.
Osim javnih ovlasti iz članka 66. ovoga Zakona, Komora iz članka 63. ovoga Zakona obavlja i sljedeće poslove:

1. čuva i unaprjeđuje položaj i ugled zvanja svojih članova
2. donosi etički kodeks i nadzire njegovu provedbu
3. zastupa članove Komore u zaštiti njihovih profesionalnih interesa
4. surađuje s Ministarstvom na svim područjima od interesa iz djelatnosti svoje Komore
5. daje mišljenje na standarde i normative za obavljanje zdravstvene djelatnosti
6. sudjeluje u utvrđivanju i verifikaciji programa trajnog stručnog usavršavanja i razvoja zdravstvenog radnika
7. utvrđuje sadržaj, rokove i postupak trajnog stručnog usavršavanja i razvoja zdravstvenog radnika
8. potiče i organizira stručno usavršavanje članova Komore
9. surađuje sa zdravstvenom inspekcijom Ministarstva i drugim nadležnim inspekcijama
10. surađuje s drugim strukovnim udrugama, stručnim i znanstvenim institucijama u zemlji i inozemstvu
11. obavlja i druge poslove u skladu sa zakonom, Statutom i drugim općim aktima Komore.

Članak 68.
(1) Tijela komora su Skupština, Upravni odbor, Nadzorni odbor, predsjednik i druga tijela utvrđena Statutima.
(2) Ustrojstvo i tijela komora te njihov sastav, način izbora, prava, obveze i dužnosti uređuju se statutima i drugim općim aktima komora.
(3) Komore imaju Statute.
(4) Statut je temeljni opći akt komora koji donose Skupštine komora.
(5) Na statute komora prethodnu suglasnost daje ministar.
(6) Statuti komora objavljuju se u „Narodnim novinama“.

Članak 69.

Statutom Komore iz članka 63. ovoga Zakona obvezno se utvrđuju:
1. djelatnosti koje Komora obavlja u sklopu svojih zakonskih ovlasti
2. djelokrug i organizacija rada
3. ustroj i tijela Komore te način njihova izbora i djelovanja
4. sadržaj, rokovi i način stručnog usavršavanja članova Komore
5. detaljniji način izdavanja, obnavljanja i ukidanja odobrenja za samostalan rad
6. stegovne povrede člana Komore
7. druga pitanja važna za zdravstvenu djelatnost.

Članak 70.
(1) Skupštine komora donose Etičke kodekse.
(2) Etički kodeksi, polazeći od humanističkih načela i temeljnih vrijednosti društva, utvrđuju načela i pravila kojih se zdravstveni radnici iz članka 1. stavaka 2. do 5. ovoga Zakona moraju pridržavati pri obavljanju svog zvanja. 
(3) Etički kodeksi objavljuju se u „Narodnim novinama“.

Članak 71.

(1) Komora iz članka 63. ovoga Zakona vodi Imenik svojih članova.
(2) Imenik je javan, a izvadci iz Imenik su javne isprave.
(3) Način upisa, vođenja i sadržaj Imenika, uz prethodnu suglasnost ministra, utvrđuju općim aktima komore.

Članak 72.
Zdravstveni radnik iz članka 1. stavaka 2. do 5. ovoga Zakona briše se iz Imenika:
1. na osobni zahtjev
2. ukidanjem odobrenja za samostalan rad
3. gubitkom poslovne sposobnosti
4. ako postane trajno zdravstveno nesposoban za obavljanje zdravstvene djelatnosti
5. izricanjem zaštitne mjere zabrane obavljanja zdravstvene djelatnosti
6. ako je stegovnom kaznom tijela komora izgubio pravo na obavljanje zdravstvene djelatnosti.

Članak 73.

(1) Za ostvarivanje svojih ciljeva i izvršavanje zadaća Komore iz članka 63. ovoga Zakona stječu sredstva:
1. od upisnine
2. od članarine i
3. iz drugih prihoda ostvarenih djelatnošću komora.
(2) Iz državnog proračuna Republike Hrvatske osiguravaju se sredstva za izvršavanje poslova koje komore obavlja na temelju javne ovlasti utvrđene člankom 66. podstavkom 3. ovoga Zakona.

Članak 74.

Osnivač Komora iz članka 63. ovoga Zakona je Ministarstvo.

X. STRUČNI NADZOR NAD RADOM ZDRAVSTVENIH RADNIKA 
Članak 75.

(1) Komore obavljaju stručni nadzor nad radom zdravstvenih radnika iz članka 1. stavaka 2. do 5. ovoga Zakona, nad radom zdravstvenih ustanova, trgovačkih društava koja obavljaju zdravstvenu djelatnost i privatnih zdravstvenih radnika u pružanju neposredne zdravstvene zaštite građanima s obzirom na kvalitetu i vrstu zdravstvenih usluga.

(2) Stručni nadzor iz stavka 1. ovoga članka provodi se sukladno općem aktu iz stavka 5. ovoga članka na temelju:

1. zahtjeva dostavljenih od strane ministra ili tijela državne uprave
2. stalnih i povremenih kontrola rada zdravstvenih radnika iz članka 1. stavaka 2. do 5. ovoga Zakona
3. predstavki.
(3) Stručni nadzor iz stavka 1. ovoga članka provodi Povjerenstvo za stručni nadzor koje osniva Komora iz članka 63. ovoga Zakona.
(4) Zdravstveni radnik nad kojim se provodi stručni nadzor mora omogućiti Povjerenstvu iz stavka 3. ovoga članka neometano provođenje stručnog nadzora iz stavka 1. ovoga članka.
(5) Način provođenja stručnog nadzora iz stavka 1. ovoga članka uređuje se općim aktom komora uz prethodnu suglasnost ministra.
(6) Na pitanja o stručnom nadzoru koja nisu uređena ovim Zakonom primjenjuju se odredbe zakona kojim se uređuje zdravstvena zaštita. 

Članak 76.

Članom Povjerenstva iz članka 75. stavka 3. ovoga Zakona može se imenovati zdravstveni radnik istog zanimanja s odobrenjem za samostalan rad i s najmanje pet godina radnog iskustva u struci.

XI. NADZOR

Članak 77.
(1) Upravni nadzor nad poslovima povjerenim ovim Zakonom te nadzor zakonitosti rada i poslovanja komora obavlja Ministarstvo prema odredbama zakona kojim se uređuje zdravstvena zaštita.

(2) Inspekcijski nadzor nad provođenjem zdravstvene djelatnosti obavlja zdravstvena inspekcija prema odredbama zakona kojim se uređuje zdravstvena zaštita.

Članak 78.
(1) Komore obavještavaju nadležno ministarstvo, druga tijela državne uprave te nadležna tijela jedinica lokalne i područne (regionalne) samouprave, samoinicijativno ili na njihov zahtjev, o stanju i problemima u struci i o mjerama koje bi trebalo poduzeti radi unapređenja struke te unapređenja zdravstvene zaštite građana.
(2) Komore surađuju s državnim tijelima i tijelima jedinica lokalne i područne (regionalne) samouprave u rješavanju problema u struci.
(3) Komore odlučuju o suradnji s drugim komorama zdravstvenih radnika, visokim učilištima, srednjoškolskim ustanovama, udrugama te drugim ustanovama i organizacijama u Republici Hrvatskoj i inozemstvu.
(4) Komore surađuju s ministarstvima, ustanovama na kojim se obrazuju zdravstveni radnici iz članka 1. stavaka 2. do 5. ovoga Zakona te drugim tijelima.

XII. PREKRŠAJNE ODREDBE 
Članak 79.
Novčanom kaznom u iznosu od 660,00 eura do 1320,00 eura kaznit će se za prekršaj zdravstveni radnik iz članka 1. stavaka 2. do 5. ovog Zakona, ako:
1. obavlja djelatnost sanitarnog inženjerstva, zdravstveno radiološko-tehnološku djelatnost, medicinsko-laboratorijsku djelatnost ili djelatnost radne terapije, a nema odobrenje za samostalan rad Komore (članak 17. stavci 1., 2. i 3., članak 27. stavci 1., 2. i 3., članak 38. stavci 1. do 4. i članak 49. stavci 1., 2. i 3.)
2. onemogućava ili ometa provođenje stručnog nadzora (članak 75. stavak 4.)

Članak 80.

(1) Novčanom kaznom u iznosu od 1320,00 eura do 6630,00 eura kaznit će se za prekršaj zdravstvena ustanova i trgovačko društvo koje obavlja zdravstvenu djelatnost ako:
1. djelatnost sanitarnog inženjerstva, zdravstveno radiološko-tehnološku djelatnost, medicinsko-laboratorijsku djelatnost ili djelatnost radne terapije obavlja suprotno odredbama ovog Zakona
2. u obavljanju djelatnosti sanitarnog inženjerstva, zdravstveno radiološko-tehnološke djelatnosti, medicinsko-laboratorijske djelatnosti ili djelatnosti radne terapije zapošljava radnika bez potrebnog odobrenja za samostalan rad (članak 17. stavci 1., 2. i 3., članak 27. stavci 1., 2. i 3., članak 38. stavci 1. do 4. i članak 49. stavci 1., 2. i 3.)

 (2) Za prekršaj iz stavka 1. ovoga članka kaznit će se i odgovorna osoba u zdravstvenoj ustanovi odnosno trgovačkom društvu novčanom kaznom u iznosu od 660,00 eura do 1320,00 eura.
(3) Za prekršaj iz stavka 1. ovoga članka kaznit će se fizička osoba novčanom kaznom u iznosu od 660,00 eura do 1320,00 eura.

XIII. PRIJELAZNE I ZAVRŠNE ODREDBE
Članak 81.
(1) Danom stupanja na snagu ovoga Zakona, Hrvatska komora zdravstvenih radnika (u daljnjem tekstu: HKZR) koja je osnovana na temelju Zakona o djelatnostima u zdravstvu („Narodne novine“, br. 87/09, nastavlja s radom u skladu s tim Zakonom do početka rada svih komora iz članka 63. ovoga Zakona.
(2) Danom početka rada pojedine komore iz članka 63. ovoga Zakona, HKZR prestaje s obavljanjem poslova iz djelokruga komore koja je započela s radom.
(3) Komore iz članka 63. ovoga Zakona počinju s radom na dan upisa u sudski registar.
(4) Predsjednik Hrvatske komore zdravstvenih radnika obvezan je u roku od osam dana od dana početka rada Komore iz članka 63. ovoga Zakona podnijeti zahtjev za upis brisanja Hrvatske komore zdravstvenih radnika.

Članak 82.
(1) Ministar će na prijedlog Hrvatske komore zdravstvenih radnika u roku od tri mjeseca od dana stupanja na snagu ovoga Zakona imenovati osnivačke odbore komora iz članka 63. ovoga Zakona.
(2) Ministarstvo će osnovati komore iz članka 63. ovoga Zakona odlukom u roku od šest mjeseci od dana stupanja na snagu ovoga Zakona.
(3) Komore iz članka 63. ovoga Zakona, s danom početka rada, preuzimaju članove odgovarajućeg strukovnog razreda HKZR-a, radnike, prava, obveze, imovinu, poslove, imenike, upisnike, evidencije, pismohranu i drugu dokumentaciju HKZR-a u skladu s ovim Zakonom i posebnom odlukom Skupštine HKZR-a koja stupa na snagu nakon što je potvrde skupštine svih strukovnih razreda natpolovičnom većinom glasova članova skupštine.
(4) Komore iz članka 63. ovoga Zakona kao pravni sljednici ulaze u sve pravne odnose u vezi s imovinom, pravima i obvezama koje su preuzele od HKZR-a.
 (5) Do sklapanja novih ugovora o radu, preuzeti radnici iz stavka 3. ovoga članka nastavljaju obavljati poslove te zadržavaju pravo na plaću, druga prava iz radnog odnosa te obveze i odgovornosti prema dosadašnjim ugovorima o radu.
(6) U roku od 60 dana od dana osnivanja komora iz članka 63. ovoga Zakona radnicima iz stavka 3. ovoga članka ponudit će se sklapanje novog ugovora o radu.
(7) Ako radnik iz stavka 3. ovoga članka ne prihvati sklapanje novog ugovora o radu ili se u roku koji odredi komora iz članka 63. ovoga Zakona ne izjasni o ponudi sklapanja novog ugovora o radu ili se izjasni nakon isteka ostavljenog roka odnosno ako mu sklapanje novog ugovora o radu neće biti ponuđeno u roku iz stavka 6. ovoga članka, primjenjuju se opći propisi o radu.

Članak 83.
(1) Članovi odgovarajućeg strukovnog razreda HKZR-a danom početka rada odgovarajuće komore iz članka 63. ovoga Zakona postaju članovi te komore.
(2) Danom početka rada odgovarajuće komore iz članka 63. ovoga Zakona svi registri i ostale evidencije odgovarajućeg strukovnog razreda HKZR-a postaju imenici odgovarajuće komore iz članka 63. ovoga Zakona u dijelu koji se odnosi na odgovarajuću struku.

Članak 84.
Ministar će u roku od 90 dana od dana stupanja na snagu ovoga Zakona donijeti pravilnike iz članka 15., stavka 2., članka 25., stavka 2., članka 36., stavka 2. i članka 47. stavka 2. ovoga Zakona.

Članak 85.
(1) Komore iz članka 63. ovoga Zakona obvezne su u roku od šest mjeseci od dana osnivanja komora donijeti statute.

(2) Komore iz članka 63. ovoga Zakona će u roku od šest mjeseci od dana osnivanja Komore donijeti opće akte iz članka 13. stavka 2., članka 14. stavka 3., članka 17. stavka 12., članka 23. stavka 2., članka 24. stavka 3., članka 27. stavka 11., članka 28. stavka 2., članka 34. stavka 2., članka 35. stavka 3., članka 38. stavka 12., članka 45. stavka 2., članka 46. stavka 3., članka 49. stavka 11., članka 50. stavka 2., članka 71. stavka 3. i članka 75. stavka 5. ovoga Zakona.

Članak 86.
Do stupanja na snagu općih akata iz članaka 84. i 85. ovoga Zakona ostaju na snazi u dijelu u kojem nisu u suprotnosti s odredbama ovoga Zakona: 
· Pravilnik o izdavanju, obnavljanju i oduzimanju odobrenja za samostalan rad 
· Pravilnik o sadržaju, rokovima i postupku provjere stručnosti zdravstvenih radnika iz djelatnosti sanitarnog inženjerstva
· Pravilnik o sadržaju, rokovima i postupku provjere stručnosti zdravstvenih radnika iz zdravstveno-radiološke tehnološke djelatnosti
· Pravilnik o sadržaju, rokovima i postupku provjere stručnosti zdravstvenih radnika u djelatnosti radne terapije
· Pravilnik o sadržaju, rokovima i postupku stručnosti zdravstvenih radnika MLD-a
· Kodeks etike i deontologije djelatnosti sanitarnog inženjerstva, zdravstvene radiološko-tehnološke djelatnosti, djelatnosti radne terapije i medicinsko-laboratorijske djelatnosti
· Pravilnik o registru članova Hrvatske komore zdravstvenih radnika
· Kodeks etike i deontologije zdravstvenih radnika medicinsko-laboratorijske djelatnosti
· Kodeks etike i deontologije zdravstvenih radnika radiološko-tehnološke djelatnosti
· Kodeks etike i deontologije radnih terapeuta.

Članak 87.

Do stupanja na snagu pravilnika iz članaka 84. i 85. ovoga Zakona ostaju na snazi u dijelu u kojem nisu u suprotnosti s odredbama ovoga Zakona:  
· Pravilnik o dodatnom stručnom usavršavanju prvostupnika medicinsko-laboratorijske dijagnostike u području citodijagnostike („Narodne novine“, broj 91/18.)
· Pravilnik o stručnom nadzoru („Narodne novine“, broj 6/11.)

Članak 88.
Svi postupci vezani za izdavanje, obnavljanje i ukidanje odobrenja za samostalan rad, provođenje stručnog nadzora te vođenje Imenika pokrenuti prema Zakonu o djelatnostima u zdravstvu („Narodne novine”, broj 87/09.), a nedovršeni prije stupanja na snagu ovoga Zakona, dovršit će se prema odredbama ovoga Zakona, ako je to povoljnije za zdravstvenog radnika.
Članak 89.
Odobrenja za samostalan rad koja je izdala Hrvatska komora zdravstvenih radnika na temelju Zakona o djelatnostima u zdravstvu  („Narodne novine”, broj 87/09.) do dana stupanja na snagu ovoga Zakona, važe do isteka roka na koji su izdana.
Članak 90.
Danom stupanja na snagu ovoga Zakona prestaje važiti Zakon o djelatnostima u zdravstvu („Narodne novine”, broj 87/09.).

Članak 91.
Ovaj Zakon stupa na snagu osmoga dana od dana objave u „Narodnim novinama”.


O B R A Z L O Ž E N J E
Uz članak 1.
Ovim se člankom propisuje sadržaj ovoga Zakona, odnosno da isti uređuje sadržaj djelatnosti, standard obrazovanja, uvjete za obavljanje djelatnosti, dužnosti i odgovornosti, kao i stručni nadzor u djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije.
Nadalje, utvrđuje se da se odredbe ovoga Zakona koje se odnose na sanitarne inženjere na odgovarajući način primjenjuju na sanitarne tehničare, prvostupnike i sveučilišne prvostupnike sanitarnog inženjerstva, diplomirane sanitarne inženjere, magistre i sveučilišne magistre sanitarnog inženjerstva (u daljnjem tekstu: sanitarni inženjer).
Također, utvrđuje se da se odredbe ovoga Zakona koje se odnose na radiološke tehnologe na odgovarajući način primjenjuju na prvostupnike i sveučilišne prvostupnike radiološke tehnologije, magistre i sveučilišne magistre radiološke tehnologije i na inženjere medicinske radiologije (u daljnjem tekstu: radiološki tehnolog).
Također, utvrđuje se da se odredbe ovoga Zakona koje se odnose na radne terapeute na odgovarajući način primjenjuju na prvostupnike i sveučilišne prvostupnike radne terapije, magistre i sveučilišne magistre radne terapije, više radne terapeute, više fizikalne terapeute – smjer radne terapije (u daljnjem tekstu: radni terapeut).
Propisuje se da se odredbe ovoga Zakona koje se odnose na zdravstvene radnike medicinsko-laboratorijske djelatnosti na odgovarajući način primjenjuju na sveučilišne magistre medicinsko-laboratorijske dijagnostike, prvostupnike i sveučilišne prvostupnike medicinsko-laboratorijske dijagnostike, inženjere medicinsko-laboratorijske dijagnostike, zdravstveno-laboratorijske tehničare, zdravstveno-laboratorijske tehničare sa završenim tečajem iz citodijagnostike-citoskrinere, zdravstveno-laboratorijske tehničare sa završenim tečajem iz transfuzijske medicine, stručne prvostupnike medicinsko-laboratorijske dijagnostike sa završenim tečajem citodijagnostike-citotehnologe ili sa završenim tečajem iz transfuzijske medicine. 
Također, propisuje se rodno značenje izraza koji se koriste u ovom Zakonu. 

Cilj navedenih odredbi je urediti predmet i područje primjene ovoga Zakona u svrhu osiguranja cjelovitog i jedinstvenog normativnog okvira za regulaciju djelatnosti, obrazovanja, ovlasti, odgovornosti i nadzora zdravstvenih radnika obuhvaćenih ovim Zakonom.
Uz članak 2.
Ovim se člankom utvrđuje da su djelatnosti sanitarnog inženjerstva, zdravstveno radiološke tehnologije, medicinsko-laboratorijske dijagnostike i radne terapije zdravstvene djelatnosti od interesa za Republiku Hrvatsku te da se obavljaju pod uvjetima i na način propisan ovim Zakonom i zakonom kojim se uređuje zdravstvena zaštita.

Ove odredbe imaju za cilj utvrditi status djelatnosti kao djelatnosti od interesa za Republiku Hrvatsku u svrhu naglašavanja javnozdravstvenog značaja djelatnosti i njihovo obavljanje u skladu s propisima o zdravstvenoj zaštiti.
Uz članak 3.
Ovim se člankom propisuje da zdravstveni radnici iz članka 1. stavaka 2. do 5. ovoga Zakona obavljaju svoju djelatnosti sukladno kompetencijama stečenim obrazovanjem pri čemu su obvezni primjenjivati svoje najbolje znanje i vještine, poštujući etička i stručna načela koja su u funkciji zaštite zdravlja stanovništva te da su obvezni kao profesionalnu tajnu čuvati sve podatke koje saznaju u obavljanju svoje djelatnosti.
Cilj navedenih odredbi je propisati temeljna profesionalna i etička načela rada zdravstvenih radnika kako bi se osiguralo stručno, odgovorno i etično postupanje te zaštita profesionalne tajne.
Uz članak 4.
Ovim se člankom propisuje da se djelatnost sanitarnog inženjerstva može obavljati u sanitarnoj zaštiti, zdravstvenoj ekologiji, zaštiti zdravlja radnika od štetnih čimbenika okoliša na radnom mjestu i zaštiti okoliša u smislu zaštite i očuvanja zdravlja i prevencije bolesti ljudi u njihovom životnom i radnom okruženju.
Time se određuju područja obavljanja djelatnosti sanitarnog inženjerstva radi omogućavanja sustavnog djelovanja u području prevencije i zaštite zdravlja ljudi i okoliša.

Uz članak 5.
Ovim se člankom definira što obuhvaća djelatnost sanitarnog inženjerstva te na koje poslove, znanja i vještine se odnosi.
Razgraničavanjem poslova, znanja i vještina osigurava se kvaliteta i sigurnosti rada.
Uz članak 6.
Ovim se člankom propisuje tko može obavljati djelatnost sanitarnog inženjerstva u okviru dobivenog odobrenja za samostalan rad kojeg je izdala Hrvatska komora sanitarnih inženjera.

Cilj navedene odredbe je utvrditi ovlaštene osobe za obavljanje djelatnosti sanitarnog inženjerstva kako bi se osiguralo da djelatnost obavljaju isključivo stručno osposobljene osobe s važećim odobrenjem za samostalan rad.

Uz članak 7.
Ovim se člankom propisuje definicija sanitarnog inženjera s odobrenjem za samostalan rad, na temelju čega su ovlašteni obavljati poslove sukladno odredbama ovoga Zakona. Također, propisuje se da su u svom radu, sanitarni inženjeri, obvezni postupati u skladu s načelima javnog interesa i zaštite zdravlja stanovništva.

Predložene odredbe imaju za cilj definirati status sanitarnog inženjera s odobrenjem za rad u svrhu osiguranja zakonitog, neovisnog i odgovornog obavljanje djelatnosti u javnom interesu.

Uz članak 8.

Ovim člankom propisuje se da sanitarni inženjer može obavljati djelatnost sanitarnog inženjerstva u zdravstvenoj ustanovi. Propisuje se da sanitarni inženjer u obavljanju svoje djelatnosti povezuje područja zdravstvene ekologije, zaštite okoliša, sigurnosti hrane, kontrole infekcija i zaštite zdravlja na radu, djelujući kao ključni nositelj interdisciplinarne zaštite zdravlja ljudi i okoliša. Također, propisuje se da sanitarni inženjer može obavljati djelatnost sanitarnog inženjerstva i u tijelima javne vlasti te drugim pravnim osobama koje obavljaju djelatnost sanitarnog inženjerstva, sukladno odredbama posebnih propisa iz područja zdravstvene zaštita, sanitarne inspekcije i nadzora, zaštite zraka, gospodarenja otpadom, sigurnosti hrane, poljoprivrede, vodnog gospodarstva, kemikalija, zaštite od buke, zaštite pučanstva od zaraznih bolesti, civilne zaštite, prostornog uređenja i gradnje, na način i u okviru poslova iz ovoga Zakona.

Ove odredbe imaju za cilj urediti mjesta i područja obavljanja djelatnosti sanitarnog inženjerstva čime se omogućava interdisciplinarno djelovanje u sustavu zdravstvene zaštite i drugim relevantnim sektorima.

Uz članak 9.
Ovim člankom propisuje se da se djelatnost sanitarnog inženjerstva obavlja samostalno i sudjelovanjem u timu s liječnicima specijalistima epidemiologije i zdravstvene ekologije. Također, propisuje se da je sanitarni inženjer obvezan suzdržavati se od svake aktivnosti koja je nespojiva s ugledom, dostojanstvom i neovisnošću struke i djelatnosti.

Predloženim odredbama osigurava se profesionalna samostalnost sanitarnog inženjera u svrhu zaštite stručne neovisnosti i ugleda struke te primjene znanstveno utemeljenih metoda.
 Uz članak 10.
Ovim člankom propisuje se temeljno strukovno obrazovanje za obavljanje djelatnosti sanitarnog inženjerstva, a kako bi se osiguralo stjecanje osnovnih znanja i kompetencija potrebnih za obavljanje djelatnosti.

Uz članak 11.
Ovim člankom propisuje se stjecanje kvalifikacije prvostupnika i sveučilišnog prvostupnika sanitarnog inženjerstva u svrhu osiguranja standardizirane razine znanja i kompetencija.

Uz članak 12.
Ovim člankom propisuje se stjecanje više razine obrazovanja prvostupnika sanitarnog inženjerstva čime se omogućuje stjecanje naprednih stručnih i znanstvenih kompetencija.

Uz članak 13.
Ovim člankom propisuje se pravo i obveza sanitarnog inženjera stručno se usavršavati, pratiti razvoj struke i znanosti u svrhu obnavljanja stečenih i usvajanja novih znanja i kompetencija iz djelatnosti sanitarnog  inženjerstva.
Navedene odredbe imaju za cilj propisati pravo i obvezu trajnog stručnog usavršavanja kako bi se osiguralo kontinuirano unaprjeđenje znanja i kompetencija.
Uz članak 14.
Ovim člankom propisuje se provođenje dodatnog usavršavanja sanitarnih inženjera u slučaju kada opseg i složenost poslova zahtijeva dodatnu edukaciju, poslijediplomsku razinu studija  iz određenog područja zdravstvene zaštite, skrbi i zaštite zdravlja i okoliša. Propisuje se da se dodatno usavršavanje zdravstvenih radnika provodi  u zdravstvenim ustanovama, visokim učilištima ili drugim ustanovama vezanim uz njihov djelokrug rada. Također, propisuje se da potrebu, sadržaj i duljinu trajanja programa dodatnog usavršavanja sanitarnih inženjera utvrđuje općim aktom Hrvatska komora sanitarnih inženjera uz prethodnu suglasnost ministra nadležnog za zdravstvo (u daljnjem tekstu: ministar). 
Cilj predloženih odredbi je urediti dodatno usavršavanje sanitarnog inženjera kako bi se omogućila prilagodba složenim i specijaliziranim poslovnima.
Uz članak 15.
Ovim člankom propisuje se da se specijalističko usavršavanje magistra i sveučilišnih magistara sanitarnog inženjerstva provodi iz područja sanitarnog inženjerstva. Također, propisuje se da sadržaj, trajanje i program specijalističkog usavršavanja utvrđuje pravilnikom ministar uz prethodno pribavljeno mišljenje Hrvatske komore sanitarnih inženjera. Također, propisuje se ako Komora u roku od 30 dana od dana kada je zatraženo ministru ne dostavi mišljenje, smatra se da je dala pozitivno mišljenje.
Uređenjem specijalističkog usavršavanja sanitarnog inženjera osigurava se visoka razina specijaliziranih znanja u pojedinim područjima.
Uz članak 16.
Ovim člankom propisuju se uvjeti za obavljanje djelatnosti sanitarnog inženjerstva. Također, propisuje se državljani kojih država mogu obavljati djelatnost sanitarnog inženjerstva, pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.
Uvjeti za obavljanje djelatnosti sanitarnog inženjerstva propisuju se sa svrhom osiguranja zakonitog i stručnog obavljanja djelatnosti.
Uz članak 17.
Ovim se člankom propisuje da pravo na obavljanje djelatnosti sanitarnog inženjerstva ima sanitarni tehničar, prvostupnik i sveučilišni prvostupnik sanitarnog inženjerstva, diplomirani sanitarni inženjer te magistar i sveučilišni magistar sanitarnog inženjerstva za obavljanje poslova u djelatnosti sanitarnog inženjerstva koji imaju odobrenje za samostalan rad te se utvrđuje da o zahtjevu za izdavanje odobrenja za samostalan rad odlučuje Hrvatska komora sanitarnih inženjera rješenjem. Nadalje se utvrđuje da se protiv rješenja može izjaviti žalba Ministarstvu nadležnom za zdravstvo (u daljnjem tekstu: Ministarstvo). Propisuje se da se odobrenjem za samostalan rad dokazuje stručna osposobljenost zdravstvenog radnika za samostalno obavljanje poslova djelatnosti sanitarnog inženjerstva. Također se propisuje da se Magistru i sveučilišnom magistru sanitarnog inženjerstva sa specijalizacijom izdaje odobrenje za samostalan rad za područje specijalnosti za koji je stručno osposobljen te da se ono obnavlja svakih  šest godina. Propisuje se da se na postupak ukidanja odobrenja za samostalan rad sanitarnom tehničaru, prvostupniku i sveučilišnom prvostupniku sanitarnog inženjerstva, diplomiranom sanitarnom inženjeru, magistru i sveučilišnom magistru sanitarnog inženjerstva i magistru i sveučilišnom magistru sanitarnog inženjerstva specijalistu primjenjuju odredbe ovoga Zakona. Nadalje, propisuje se da rješenje o ukidanju odobrenja za rad donosi Hrvatska komora sanitarnih inženjera po službenoj dužnosti.Također, propisuje se da dokumentaciju u postupku izdavanja odobrenja za samostalan rad sanitarnih inženjera uređuje općim aktom Hrvatska komora sanitarnih inženjera. 
Cilj predloženih odredbi je urediti pravo i postupak izdavanja odobrenja za samostalan rad čime se osigurava kontrola stručne osposobljenosti zdravstvenih radnika.
Uz članak 18.
Ovim se člankom propisuje da je zdravstvena radiološko-tehnološka djelatnost zdravstvena djelatnost koja obuhvaća postupke, znanja i vještine dijagnostičkog snimanja i terapije uporabom dijagnostičkih i terapijskih radiološko-tehnoloških uređaja koji koriste ionizirajuće ili neionizirajuće zračenje koje poslove radiološki tehnolozi obavljaju samostalno u dijagnostičke i terapijske svrhe.
Navedenom odredbom se definira radiološko-tehnološka djelatnost u svrhu jasnom normativnog uređenja radiološke djelatnosti.
Uz članak 19.
Ovim se člankom utvrđuje što sve obuhvaća djelatnost zdravstveno radiološke tehnologije.
Time se utvrđuje sadržaj zdravstveno radiološko-tehnološke djelatnosti u svrhu osiguranja sigurne i kvalitetne primjene radioloških postupaka.

Uz članak 20.
Ovim se člankom propisuje da zdravstveno radiološko-tehnološku djelatnost obavljaju prvostupnici i sveučilišni prvostupnici radiološke tehnologije, magistri i sveučilišni magistri radiološke tehnologije (u daljnjem tekstu: radiološki tehnolozi) u okviru dobivenog odobrenja za samostalan rad koje je izdala Hrvatska komora radioloških tehnologa te kompetencije radioloških tehnologa.
Navedenom odredbom se utvrđuju ovlaštene osobe i njihove kompetencije radi osiguranja stručne i sigurne provedbe radioloških postupaka.
Uz članak 21.
Ovim se člankom propisuje da se zdravstvena radiološko-tehnološka djelatnost može obavljati na svim razinama zdravstvene zaštite sukladno ovome Zakonu i zakonu kojim se uređuje zdravstvena zaštita te da radiološki tehnolozi svoju djelatnost mogu provoditi i izvan sustava zdravstvene zaštite sukladno odredbama ovoga Zakona. 
Utvrđivanjem razina i područja obavljanja radiološke djelatnosti osigurava se dostupnost i zakonitosti pružanja radioloških usluga.
Uz članak 22.
Ovim člankom uređuje se temeljno obrazovanje za obavljanje zdravstvene radiološko-tehnološke djelatnosti. Nadalje, uređuje se viša razina obrazovanja prvostupnika i sveučilišnih prvostupnika radiološke tehnologije.
Cilj navedenih odredbi je urediti temeljno i visoko obrazovanje radioloških tehnologa kako bi se osigurala odgovarajuća razinu stručnih kompetencija.
Uz članak 23.
Ovim se člankom propisuje pravo i obveza radiološkog tehnologa na trajno stručno usavršavanja i razvoja u svrhu obnavljanja stečenih i usvajanja novih znanja i kompetencija u skladu s najnovijim dostignućima i saznanjima iz područja zdravstvene radiološko-tehnološke djelatnosti te da potrebu, sadržaj i duljinu trajanja programa trajnog usavršavanja i razvoja zdravstvenih radnika utvrđuje općim aktom Hrvatske komore radioloških tehnologa.
Ove odredbe imaju za cilj propisati trajno stručno usavršavanje radioloških tehnologa kako bi se osiguralo praćenje tehnološkog i znanstvenog napretka.
Uz članak 24.
Ovim se člankom propisuje provođenje dodatnog usavršavanja radioloških tehnologa te da potrebu, sadržaj i duljinu trajanja programa dodatnog usavršavanja radioloških tehnologa utvrđuje općim aktom Hrvatska komora radioloških tehnologa uz prethodnu suglasnost ministra. Nadalje, utvrđuje se da se dodatno usavršavanje zdravstvenih radnik može provoditi u zdravstvenim ustanovama, visokim učilištima ili drugim pravnim osobama vezanim uz njihov djelokrug.
Uređenjem dodatnog usavršavanje radioloških tehnologa omogućuje se obavljanje složenijih i specijaliziranih poslova.
Uz članak 25.
Ovim člankom propisuje se provođenje specijalističkog usavršavanja prvostupnika i sveučilišnih prvostupnika radiološke tehnologije čiji sadržaj, trajanje i program utvrđuje pravilnikom ministar uz prethodno pribavljeno mišljenje Hrvatske komore radioloških tehnologa. Nadalje, propisuje se ako Komora u roku od 30 dana od dana kada je zatraženo ministru ne dostavi mišljenje, smatra se da je dala pozitivno mišljenje.
Uređivanjem specijalističkog usavršavanja radioloških tehnologa osigurava se razvoj specijalističkih kompetencija.
[bookmark: _GoBack]Uz članak 26.
Ovim člankom propisuju se uvjeti za obavljanje zdravstvene radiološko-tehnološke djelatnosti. Također, propisuje se državljani kojih država mogu obavljati djelatnost zdravstveno radiološke tehnologije pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.
Uvjeti za obavljanje radiološke djelatnosti propisuju se u svrhu osiguranja zakonitog i stručnog obavljanja djelatnosti.
Uz članak 27.
Ovim se člankom propisuje da pravo na samostalan rad ima prvostupnik i sveučilišni prvostupnik radiološke tehnologije, magistar i sveučilišni magistar radiološke tehnologije za obavljanje poslova zdravstveno radiološko-tehnološke djelatnosti za koje im je dano odobrenje za samostalan rad. Nadalje, utvrđuje se da se prvostupniku i sveučilišnom prvostupniku radiološke tehnologije sa specijalizacijom izdaje odobrenje za samostalan rad za specijalnost za  koju je stručno osposobljen. Također, propisuje se da o zahtjevu za izdavanje odobrenja za samostalan rad odlučuje  Hrvatska komora radioloških tehnologa rješenjem protiv kojeg se može izjaviti žalba Ministarstvu. Nadalje, utvrđuje se da odobrenje za samostalan rad dokazuje stručnu osposobljenost zdravstvenog radnika za samostalno obavljanje poslova djelatnosti zdravstveno radiološko-tehnološke djelatnosti te da se isto obnavlja svakih šest godina. Također se propisuje da se na postupak ukidanja odobrenja za samostalan rad radiološkog tehnologa primjenjuju odredbe ovoga Zakona. Nadalje, propisuje se da rješenje o ukidanju odobrenja za samostalan rad Hrvatska komora radioloških tehnologa donosi po službenoj dužnosti. Propisuje se da dokumentaciju u postupku izdavanja odobrenja za samostalan rad radioloških tehnologa uređuje općim aktom Hrvatska komora radioloških tehnologa.
Cilj predloženih odredbi je urediti pravo i postupak izdavanja odobrenja za samostalan rad čime se osigurava kontrola stručne osposobljenosti zdravstvenih radnika.
Uz članak 28.
Ovim člankom propisuje se obveza radiološkog tehnologa voditi dokumentaciju za svakog pojedinog pacijenta, odnosno korisnika na svim razinama zdravstvene zaštite te da će sadržaj dokumentacije utvrdit Hrvatska komora radioloških tehnologa općim aktom.
Obveza vođenja dokumentacije propisuje se kako bi se osigurala sljedivost, sigurnost i kvaliteta zdravstvenih postupaka.
Uz članak 29.
Ovim se člankom propisuje što sve obuhvaća medicinsko-laboratorijska djelatnost.

Navedeno se propisuje s ciljem definiranja medicinsko-laboratorijske djelatnosti u svrhu osiguranja jasnog normativnog uređenja laboratorijske djelatnosti.

Uz članak 30.
Ovim se člankom propisuju zdravstveni radnici koji mogu obavljati medicinsko-laboratorijsku djelatnost u okviru dobivenog odobrenja za samostalan rad koje je izdala Hrvatska komora zdravstvenih radnika medicinsko-laboratorijske djelatnosti.

Cilj navedene odredbe je utvrditi zdravstvene radnike ovlaštene za obavljanje djelatnosti i tako osigurati stručnu provedbu laboratorijske dijagnostike.

Uz članak 31.
Ovim se člankom propisuju razine zdravstvene zaštite na kojima se provodi medicinsko-laboratorijska djelatnost te se utvrđuju uvjeti za voditelje medicinsko-biokemijskih laboratorija. 
Uz članak 32.
Ovim se člankom uređuje stjecanje temeljnog obrazovanja za zanimanje zdravstveno-laboratorijskog tehničara kako bi se osiguralo stjecanje temeljnih stručnih znanja.

Uz članak 33.
Ovim člankom uređuje se stjecanje temeljnog obrazovanja za obavljanje medicinsko-laboratorijske djelatnosti. Također, uređuje se višarazina obrazovanja prvostupnika i sveučilišnih prvostupnika medicinsko-laboratorijske dijagnostike.
Uređenjem obrazovanja prvostupnika i sveučilišnih prvostupnika medicinsko-laboratorijske dijagnostike osigurava se viša razina stručnih kompetencija.
Uz članak 34.
Ovim se člankom propisuje da zdravstveno-laboratorijski tehničari, prvostupnici i sveučilišni prvostupnici medicinsko-laboratorijske dijagnostike i sveučilišni magistri medicinsko-laboratorijske dijagnostike imaju pravo i obvezu trajnog stručnog usavršavanja i razvoja u svrhu obnavljanja stečenih i usvajanja novih znanja o stručnim metodama koje odgovaraju suvremenim standardima radi održavanja i unaprjeđivanja kvalitete  medicinsko-laboratorijske dijagnostike te da potrebu, sadržaj i duljinu trajanja programa trajnog usavršavanja i razvoja zdravstvenih radnika utvrđuje općim aktom Hrvatska komora zdravstvenih radnika medicinsko-laboratorijske djelatnosti.
Time se osigurava stalno unaprjeđenje kvalitete laboratorijske dijagnostike.

Uz članak 35.
Ovim se člankom propisuje provođenje dodatnog usavršavanja zdravstveno-laboratorijskih tehničara, prvostupnika i sveučilišnih prvostupnika medicinsko-laboratorijske dijagnostike i sveučilišnih magistara medicinsko-laboratorijske dijagnostike te da potrebu, sadržaj i duljinu trajanja programa utvrđuje općim aktom Hrvatska komora zdravstvenih radnika medicinsko-laboratorijske djelatnosti uz prethodnu suglasnost ministra. Nadalje, utvrđuje se da se dodatno usavršavanje zdravstvenih radnik može provoditi u zdravstvenim ustanovama, visokim učilištima ili drugim pravnim osobama vezanim uz njihov djelokrug.
Uređenjem dodatnog stručnog usavršavanja laboratorijskih radnika ima za svrhu omogućiti obavljanje složenijih dijagnostičkih postupaka.
Uz članak 36.
Ovim se člankom propisuje specijalističko usavršavanje prvostupnika i sveučilišnih prvostupnika medicinsko-laboratorijske dijagnostike čiji sadržaj, trajanje i program utvrđuje pravilnikom ministar uz prethodno pribavljeno mišljenje Hrvatske komore zdravstvenih radnika medicinsko-laboratorijske djelatnosti. Nadalje, propisuje se ako Komora u roku od 30 dana od dana kada je zatraženo ministru ne dostavi mišljenje, smatra se da je dala pozitivno mišljenje.
Uređenjem specijalističkog usavršavanja laboratorijskih radnika osigurava se razvoj specijalističkih znanja.
Uz članak 37.
Ovim se člankom propisuju uvjeti za obavljanje medicinsko-laboratorijske djelatnosti. Također, propisuje se državljani kojih država mogu obavljati djelatnost medicinsko-laboratorijske dijagnostike pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.
Uvjeti za obavljanje laboratorijske djelatnosti propisuju se u svrhu osiguranja zakonitog i stručnog obavljanja djelatnosti.
Uz članak 38.
Ovim člankom propisuje se pravo na samostalan rad zdravstveno-laboratorijskog tehničara i prvostupnika i sveučilišnih prvostupnika medicinsko-laboratorijske dijagnostike za obavljanje poslova u medicinsko-laboratorijskoj djelatnosti za koje mu je dano odobrenje za samostalan rad. Također, propisuje se pravo sveučilišnog prvostupnika medicinsko-laboratorijske dijagnostike sa specijalizacijom za samostalan rad za specijalnost za koju je stručno osposobljen. Nadalje, utvrđuje se pravo na samostalan rad sveučilišnog magistra medicinsko-laboratorijske dijagnostike za obavljanje poslova u medicinsko-laboratorijskoj djelatnosti i medicinsko-biokemijskoj djelatnosti za koje mu je dano odobrenje za samostalan rad. Također, propisuje se da o zahtjevu za izdavanje odobrenja za samostalan rad odlučuje  Hrvatska komora zdravstvenih radnika medicinsko-laboratorijske djelatnosti rješenjem protiv kojeg se može izjaviti žalba Ministarstvu, a propisuje se i da rješenje o ukidanju odobrenja za samostalan rad Hrvatska komora radioloških tehnologa donosi po službenoj dužnosti.
Navedene odredbe imaju za cilj urediti pravo na samostalan rad laboratorijskih radnika u svrhu osiguranja odgovornosti i stručne samostalnosti u radu.
Uz članak 39.
Ovim se člankom propisuje da je radna terapija zdravstvena djelatnost usmjerena na postizanje optimalne razine samostalnosti i sudjelovanja u svakodnevnim aktivnostima koje uključuju područje brige o sebi i drugima, aktivnosti u kućanstvu i zajednici, poslu i obrazovanju te aktivnostima slobodnog vremena, s ciljem omogućavanja dobrobiti i kvalitete života pojedinca i zajednice. Također se propisuje da je radna terapija namijenjena osobama čije su sposobnosti obavljanja svakodnevnih aktivnosti umanjene razvojem, ozljedom, bolešću, starenjem, psihološki, socijalno, kulturno, ili kombinacijom navedenog. 
Cilj navedene odredbe je definirati radnu terapiju kao zdravstvenu djelatnost kako bi se omogućilo poboljšanje funkcionalnosti i kvalitete života korisnika.
Uz članak 40.
Ovim se člankom propisuje svrha djelatnosti radne terapije radi osiguranja rehabilitacije i socijalne uključenosti korisnika.

Uz članak 41.
Ovim se člankom propisuje što obuhvaća djelatnost radne terapije u svrhu jasnog razgraničenja terapijskih postupaka.
Uz članak 42.
Ovim se člankom propisuje da radnu terapiju obavljaju stručni i sveučilišni prvostupnici radne terapije, magistri i sveučilišni magistri radne terapije, viši radni terapeuti te viši fizikalni terapeuti – smjer radne terapije u okviru dobivenog odobrenja za samostalan rad koje je izdala Hrvatska komora radnih terapeuta.
Cilj navedene odredbe je utvrditi zdravstvene radnike ovlaštene za obavljanje radne terapije i tako osigurati stručno i zakonito pružanje terapijskih usluga.
Uz članak 43.
Ovim se člankom propisuje obavljanje djelatnosti radne terapije na svim razinama zdravstvene zaštite te u kojim djelatnostima se može provoditi radna terapija, a u svrhu osiguranja dostupnosti radne terapije u sustavu zdravstvene zaštite 
Uz članak 44.
Ovim se člankom propisuje temeljno obrazovanje za obavljanje djelatnosti radne terapije kako bi se osiguralo stjecanje potrebnih stručnih kompetencija. 
Uz članak 45.
Ovim se člankom propisuje pravo i obveza radnih terapeuta na trajno stručno usavršavanje te da potrebu, sadržaj i duljinu trajanja programa trajnog usavršavanja i razvoja zdravstvenih radnika utvrđuje općim aktom Hrvatska komora radnih terapeuta.
Propisivanjem trajnog stručnog usavršavanja radnih terapeuta osigurava se kontinuirani profesionalni razvoj.
Uz članak 46.
Ovim se člankom propisuje u kojim slučajevima se provodi dodatno usavršavanje radnih terapeuta te da potrebu, sadržaj i duljinu trajanja programa dodatnog usavršavanja radnih terapeuta utvrđuje općim aktom Hrvatska komora radnih terapeuta uz prethodnu suglasnost ministra. Također se propisuje da se dodatno usavršavanje zdravstvenih radnika može provoditi u zdravstvenim ustanovama, visokim učilištima ili drugim pravnim osobama vezanim uz njihov djelokrug.
Uređenjem dodatnog usavršavanja omogućuje se obavljanje složenijih terapijskih postupaka.
Uz članak 47.
Ovim se člankom propisuje da se specijalističko usavršavanje prvostupnika i sveučilišnih prvostupnika radne terapije provodi iz područja radne terapije te da potrebu, sadržaj, trajanje i program specijalističkog usavršavanja utvrđuje pravilnikom ministar uz prethodno pribavljeno mišljenje Hrvatske komore radnih terapeuta. Nadalje, propisuje se da se, ako Komora u roku od 30 dana od dana kada je zatraženo ministru ne dostavi mišljenje, smatra  da je dala pozitivno mišljenje.
Cilj navedenih odredbi je urediti specijalističko usavršavanje radnih terapeuta u svrhu osiguranja razvoja specijalističkih znanja i vještina.
Uz članak 48.
Ovim se člankom propisuju uvjeti za obavljanje djelatnosti radne terapije. Također, propisuje se državljani kojih država mogu obavljati djelatnost radne terapije pod uvjetima propisanim ovim Zakonom, zakonom kojim se uređuju regulirane profesije te posebnim propisima koji uređuju rad stranaca u Republici Hrvatskoj.
Uvjeti za obavljanje radne terapije propisuju se radi osiguranja zakonitog i stručnog obavljanja djelatnosti radne terapije.
Uz članak 49.
Ovim se člankom uređuje pravo na samostalan rad prvostupnika i sveučilišnog prvostupnika radne terapije, prvostupnika i sveučilišnih prvostupnika radne terapije sa specijalizacijom i magistra i sveučilišnog magistra radne terapije te postupak izdavanja, obnavljanja i ukidanja odobrenja za samostalan rad. 
Navedene odredbe imaju za cilj urediti pravo i postupak izdavanja odobrenja za samostalan rad u svrhu osiguranja kontrole stručne osposobljenosti radnih terapeuta.
Uz članak 50.
Ovim se člankom propisuje obveza radnog terapeuta voditi dokumentaciju za svakog pojedinog pacijenta, odnosno korisnika na svim razinama zdravstvene zaštite te da će sadržaj dokumentacije utvrditi općim aktom Hrvatska komora radnih terapeuta.
Popisivanjem obveze vođenja dokumentacije u radnoj terapiji osigurava se sljedivost i kvaliteta terapijskih postupaka.
Uz članke  51. i 52.
Ovim se člancima propisuju dužnosti i  odgovornosti zdravstvenih radnika iz članka 1. stavaka 2. do 5. ovoga Zakona u svrhu osiguranja profesionalnog i odgovornog postupanja te zaštite pacijenata i korisnika zdravstvenih usluga.
Uz članak  53.
Ovim se člankom propisuje da zdravstveni radnik iz članka 1. stavaka 2. do 5. ovoga Zakona ne smije provoditi postupke koji nisu u području njegove djelatnosti. 

Zabranom obavljanja poslova izvan područja djelatnosti sprječava se neovlašteno i nestručno postupanje.

Uz članak 54.
Ovim se člankom propisuje da zdravstveni radnik iz članka 1. stavaka 2. do 5. ovoga Zakona nije odgovoran za neprovedeni postupak ako pacijent i/ili korisnik svjesno odbija primjenu propisanog postupka te se propisuje obveza izvještavanja neposredno nadređene osobe.
Navedenom odredbom se štiti zdravstvene radnike od neopravdane odgovornosti
Uz članak 55.
Ovim se člankom propisuje da zdravstveni radnik iz članka 1. stavaka 2. do 5. ovoga Zakona nije odgovoran za neprovedeni postupak u slučaju kada unatoč primjeni najboljeg znanja i vještina, poslodavac nije osigurao sredstva, minimalno potreban pribor ili medicinsko-tehničku opremu u skladu s normativima i standardima za obavljanje zdravstvene djelatnosti te se propisuje obveza izvještavanja neposredno nadređene osobe. Uređenjem odgovornosti u slučaju neosiguranja uvjeta rada postiže se razmjerna raspodjela odgovornosti.
Uz članak 56.
Ovim se člankom propisuje stegovna odgovornost zdravstvenog radnik iz članka 1. stavaka 2. do 5. ovoga Zakona u svrhu osiguranja poštivanja profesionalnih standarda.
Uz članak 57.
Ovim se člankom propisuje obveza Komora iz članka 63. ovoga Zakona da Statutom utvrđuje teže i lakše stegovne povrede kako bi se osigurala ujednačena stegovna praksa.

Uz članak 58.
Ovim se člankom propisuje da zdravstveni radnik iz članka 1. stavaka 2. do 5. ovoga Zakona odgovara zbog stegovne povrede pred stegovnim tijelima Komore.
Cilj navedene odredbe je urediti nadležnost Komore za stegovne postupke u svrhu osiguranja učinkovitog nadzora nad radom članova.
Uz članak 59.
Ovim se člankom propisuju stegovne mjere koje se mogu izreći zdravstvenom radniku iz članka 1. stavaka 2. do 5. ovoga Zakona za teže i lakše stegovne povrede. Također se propisuje da o privremenom ukidanju, trajnom ukidanju odnosno privremenom ili trajnom ograničenju opsega odobrenja za samostalan rad zdravstvenog radnika iz stavka 1. ovoga članka nadležna Komora odlučuje rješenjem protiv kojeg se može izjaviti žalba Ministarstvu. 
Propisivanjem stegovnih mjera osigurava se sankcioniranje povrede ovoga Zakona. 
Uz članak 60.
Ovim se člankom propisuje da se iznos novčane kazne za povrede iz članka 59. ovoga Zakona utvrđuju Statutom Komore kako bi se osigurala proporcionalnost sankcija.
Uz članak 61.
Ovim se člankom propisuje pokretanje stegovnog postupka čime se ostvaruje pravna sigurnost i transparentnost postupka.
Uz članak 62.
Ovim se člankom propisuje prestanak prava na obavljanje djelatnosti kako bi se zaštitio sustav zdravstvene zaštite i javni interes, 
Uz članak 63. – 65. 

Ovim se člancima propisuju opće odredbe vezane za Komore, propisuje se obvezno članstvo u Komorama te u kojim slučajevima je moguće dobrovoljno članstvo u Komorama. 

Navedenim odredbama osigurava se pravni okvir djelovanja komora, učinkovita strukovna organizacija i zakonito djelovanje.

Uz članke 66. i 67.

Ovim se člancima propisuju javne ovlasti komora te se utvrđuju poslovi koje obavljaju komore, a u svrhu osiguranja učinkovitog obavljanja povjerenih zadaća i provedbe ovoga Zakona.
Uz članak 68.
Ovim se člankom propisuju tijela komora te da se njihov sastav, način izbora, prava, obveze i dužnosti uređuju Statutom i drugim općim aktima komora. Također se propisuje da komore imaju Statut te se uređuje donošenje Statuta.
Uređenjem tijela komora i Statuta osigurava se transparentno upravljanje.
Uz članak 69.

Ovim se člankom propisuje obvezan sadržaj Statuta komora radi ujednačenog normativnog uređenja.

Uz članak 70.
Ovim se člankom propisuje donošenje Etičkog kodeksa te njegov sadržaj u svrhu osiguranja etičkog postupanja članova.

Uz članak 71. 
Ovim se člankom propisuje da komore vode Imenik svojih članova te se utvrđuje da način upisa, vođenja i sadržaj Imenika, uz prethodnu suglasnost ministra, utvrđuju općim aktima komore.
Uređenje vođenja Imenika članova osigurava evidenciju i javnost podataka.
Uz članak 72.
Ovim se člankom propisuju razlozi za brisanje zdravstvenih radnika iz članka 1. stavaka 2. do 5. ovoga Zakona iz Imenika kako bi se osigurala ažurnost i vjerodostojnost evidencije.
Uz članak 73.
Ovim se člankom utvrđuje na koji način komore stječu sredstva. Uređenjem financiranja komora osigurava se njihovo stabilno djelovanje.
Uz članak 74.

Ovim se člankom propisuje da je osnivač komora Ministarstvo čime se osigurava institucionalni nadzor.

Uz članke 75. i 76.

Ovim se člancima uređuje stručni nadzor nad radom zdravstvenih radnika iz članka 1. stavaka 2. do 5. ovoga Zakona, nad radom zdravstvenih ustanova, trgovačkih društava koja obavljaju zdravstvenu djelatnost i privatnih zdravstvenih radnika u pružanju neposredne zdravstvene zaštite građanima s obzirom na kvalitetu i vrstu zdravstvenih usluga te se propisuje da se način provođenja stručnog nadzora uređuje općim aktom Komore uz prethodnu suglasnost ministra.  
Također, uređuje se imenovanje članova u Povjerenstvo.

Uređenjem stručnog nadzora i načina njegovog provođenja osigurava se kvaliteta zdravstvenih usluga i ujednačena provedba nadzora.

Uz članak 77.

Ovim se člankom propisuje provođenje upravnog nadzora nad radom Komore te se propisuje inspekcijski nadzor nad provođenjem zdravstvene djelatnosti kako bi se osigurala zakonitost rada komora i djelatnosti.

Uz članak 78.
Ovim se člankom propisuju poslovi komora. Cilj navedenih odredbi je urediti dodatne poslove komora u svrhu osiguranja učinkovitog funkcioniranja sustava.
Uz članke 79. i 80.
Ovim se člancima propisuju prekršajne odredbe kako bi se osigurala provedba Zakona.
Uz članke 81. – 90.
Ovim se člancima propisuju prijelazne i završne odredbe u svrhu osiguranja nesmetanog prijelaza na novi pravni okvir i provedbu Zakona.
Uz članak 91.
Ovim se člankom uređuje stupanje na snagu ovoga Zakona.

